PAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo idoma igede ilocano indonesio inglés ishan islandés italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas cubano lenguaje de señas de quebec lenguaje de señas italiano lenguaje de señas sudafricano lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa yapés yoruba zandé zapoteco del istmo zulú árabe ñanya ñemba\nFEYENTUN NGÜNECHEN MU\nTAIÑ feyentuel Ngünechen mu * müna newentukukeeiñmu. Weküfü ayüfuy taiñ weniyewenoafiel ta Chaw Dios, welu taiñ feyentun Jewba mu montulkeeiñmu taiñ ngünenkanoaetew Weküfü (Efes. 6:16). Kafey chaftuafuiñ fütrake weda dungu, fütrake wingkul reke felelu. Jesus feypifi tañi pu inanieetew kiñe pichi fün mostasa reke feyentufule Chaw Dios mu engün, feypiafuyngün tati wingkul: “Tripatunge ta tüfa mew. Kañpüle amutunge”, fey tati wingkul kañpüle tripayafuy (Mat. 17:20). Feley llemay feyentuliyiñ Chaw Jewba mu, doy küme weniyeafiyiñ. Feymu kümeafuy taiñ ramtuwal: ¿Chumkey pu feyentukelu Ngünechen mu? Taiñ feyentual Chaw Ngünechen mu, ¿chem müley taiñ falintuafiel? ¿Chumafuiñ taiñ doy feyentual Ngünechen mu? Ka ¿chumngelu (chemu) feyentuaiñ Ngünechen mu? (Rom. 4:3).\n¿CHUMKEY PU FEYENTUKELU NGÜNECHEN MU?\nPu feyentukelu Ngünechen mu re kimkelay müten ñi rüfngen Biblia ñi feypin, ¿chumngelu feypiafuiñ tüfa? Biblia feypi pu weküfü ka kimniey ñi mülen ta Ngünechen, “fey müllmüllkey fente ñi llükan mew” (Sant. 2:19). ¿Ka chem chumkey pu feyentukelu Ngünechen mu?\nKüme kimnieiñ fill antü tañi wünal ka ñi konal ta antü, ka femngechi küme kimnieiñ ñi femtripayal kom ñi feypikünuel Jewba.\nBiblia feypi epu dungu ñi femken pu feyentukelu Ngünechen mu. Wünelu mu feypi “pu feyentukelu Ngünechen mu rüf maneluwkey ñi femtripayal tañi üngümnieel” (Eb. 11:1a, TNM). Feyentuliyiñ Jewba mu, maneluwaiñ ñi rüfngen kom tañi feypin ka ñi femtripayal. Rakiduamnge ñi feypifiel Jewba tati pu israelche. Kidu feypifi ñi elkünuel antü ka pun, fey iney no rume katrütulayafeyew tañi wünal ka ñi konal ta antü. Ka femngechi iney no rume katrütulayafeyew ñi femürpual tañi feypikünufiel ta David (Jer. 33:20, 21). ¿Chem rakiduamelkeeiñmu tüfa? Iñchiñ turpu rakiduamlayafuiñ: “¿Konpeay may antü fachantü? Wüle, ¿ka wünpeay may?”. Küme kimnieiñ fill antü tañi wünal ka ñi konal ta antü, Chaw Dios elkünufilu kay. Doyelchi may küme kimnieiñ Chaw Dios ñi femtripayal kom ñi feypikünuel (Is. 55:10, 11; Mat. 5:18).\nBiblia ka feypi pu feyentukelu Ngünechen mu “küme kimniey chem rüf kimfalkünukey ñi mülen tati pekenoelchi dungu” (Eb. 11:1b, TNM). ¿Chumngechi am ta tüfa? Rakiduamaiñ, kiñe pichi wentru ramtueliyiñmu: “¿Chumngelu kimnieymi ñi rüf mülen ta kürüf?”. Tati kürüf ta pengen-ngekelay, welu feypiafuiñ tati pichi wentru chem dungu rüf kimfalkünukey ñi mülen tati kürüf. Feypiafuiñ tati pichi wentru: “Tati kürüf allküngekey ka nengümkakefi tati tapül, feymu rüf kimnieiñ tañi mülen”. Kimün mu ti pichi wentru chem dungu kimfalkünukey ñi mülen tati kürüf, rüf feyenturpuafuy pengenole rume. Ka femngechi ñi rüf feyentual kiñe che, müley ñi küme kimal chem kimfalkünukey ñi feyngen tati dungu (Rom. 1:20).\nDUAMFALI TAIÑ FALINTUAFIEL TI RÜF DUNGU\nChumngechi ngüneduampeiñ, ñi rüf feyentual kiñe che müley ñi küme kimal chem dungu kimfalkünukey ñi feyngen tati dungu. Feymu duamfali taiñ kimürpuafiel “tati rüfngechi dungu” (1 Tim. 2:4). Welu fey müten femlayaiñ. Ti apostol Pablo feypi: “Piwke mew feyentukey ta che” (Rom. 10:10). Re kimlayafiyiñ müten tati rüf dungu, doy may falintuafiyiñ taiñ piwke mew. Femngechi femliyiñ, yenieaiñ taiñ mongen chumngechi ñi ayükeel ta Chaw Ngünechen (Sant. 2:20). Kiñeke che rüf falintukelafi tati rüf dungu, fey pilayafuy ñi nietual kakelu feyentun ka ayüafuy ñi inayal tañi weda illutukeel müten, femngechi famentukefingün ti rüf dungu küme kimfalkülele rume (2 Ped. 3:3, 4; Juda 18). Femngechi dungu rupay fütra kuyfi mu. Fentren che pey afmatun dungu, welu feyenturpulayngün Jewba mu (Núm. 14:11; Juan 12:37). Jewba tañi newen mu kellukefi feychi pu che müten falintukefilu tati rüf dungu, fey ñi feyentuleal kidu mu (Gal. 5:22, TNM; 2 Tes. 2:10, 11).\nDAVID, ¿CHUMNGECHI FENTE KÜME FEYENTURPUY JEWBA MU?\nKuyfi mu fentren che rume feyentukefuy Chaw Dios mu, kiñe tüfa fey tati longko ülmen David (Eb. 11:32, 33). Welu kom tañi pu che femngechi feyentukelafuy. Longkontukuaiñ ñi femün David tañi wünen peñi, Eliab pingelu. Goliat kintukaduamfi pu israelche, feymu David illkuy. Welu Eliab illkutueyew, femngechi pengeli ñi rüf feyentunon Jewba mu (1 Sam. 17:26-28). Pichilu müten iñchiñ feyentufemkelaiñ Ngünechen mu ka feyentufule rume taiñ pu chaw, iñchiñ ina feyenturpulayafuiñ. Feymu rakiduamlayafuiñ ñi femngechi femün ta David. Doy may küme weniyefi ta Jewba, feymu fente feyenturpuy kidu mu.\nDavid feypi chumngechi fente küme feyenturpuy Jewba mu (Sal. 27:1). David rakiduamkefuy chumngechi ñi montulkeetew Jewba ka ñi chumfiel tañi pu kayñe (Sal. 27:2, 3). Rume falintukefuy tañi piwke mew Jewba tañi ngillatuwe ruka (Sal. 27:4). Üye mu poyemekefuy ta Jewba kakelu israelche engün (Sal. 27:6). Rume ngillatukefuy ta Jewba tañi adnieaetew (Sal. 27:7, 8). Ka ayüniefuy Jewba tañi kimelelaetew tañi rüpü (Sal. 27:11). David rume falintukefuy ñi feyentual Jewba mu, feymu rakiduamkefuy ‘feyentunofuli, mongelelayafun’ (Sal. 27:13).\n¿CHUMNGECHI DOY FEYENTUAFUIÑ JEWBA MU?\nInayentufiliyiñ David ñi rakiduam ka ñi femün tañi feypiel ti Salmo 27, fente küme feyentuafuiñ Jewba mu. Chumngechi ngüneduampeiñ, ñi rüf feyentual kiñe che müley ñi küme kimnieal tati rüf dungu. Feymu doy chillkatufiliyiñ tati Biblia ka taiñ fillke papel, Jewba eluaeiñmu tañi newen, fey doy küme feyentuleaiñ kidu mew (Sal. 1:2, 3). Chillkatun mu iñchiñ rakiduamaiñ taiñ papeltukeel mu, femngechi doy mañumküleaiñ Jewba mu. Ka fente mañumkülelu iñchiñ Jewba mu, doy ayünieiñ pengelal taiñ feyentun kidu mew, fey trawüluwaiñ taiñ poyeafiel ka nütramkalelafiyiñ ta che taiñ maneluwün mu (Eb. 10:23-25). Kafey pengelkeiñ taiñ feyentun Jewba mew, fill antü ngillatufiliyiñ ka fentekünunoliyiñ taiñ küdawelkefiel (Luka 18:1-8). Maneluwkeiñ taiñ duamnieetew Jewba, feymu llemay fill antü ngillatunieafiyiñ (1 Tes. 5:17; 1 Ped. 5:7). Feyentuliyiñ Ngünechen mu, kümeke dungu femaiñ, fey tüfa newentukuaeiñmu taiñ doy küme feyentuleal (Sant. 2:22).\nFEYENTUAIÑ JESUS MU\nFeychi pun petu ñi lanon Jesus, feypifi tañi pu inanieetew: “Feley tamün maneluwael ta Ngünechen mew ka tamün maneluwael ta iñche mew” (Juan 14:1). Feymu re feyentulayaiñ Jewba mu, kafey maneluwaiñ ka feyentuaiñ Jesus mu. ¿Chumngechi femürpuafuiñ tüfa? Ngüneduamaiñ küla dungu.\n¿Chumkey pu feyentukelu Jesus mu?\nWüne, rakiduamaiñ Jewba ñi werküfiel ta Jesus ñi lapayal kake kiñeke iñchiñ mu. Ti apostol Pablo feypi: ‘Fey tüfachi mongen tañi nieel ta iñche, mongeletun tañi feyentun mew Ngünechen tañi Fotüm mew tañi piwkeyeetew, ka chalintukuwlu ñi langümngeael iñche ñi duam’ (Gal. 2:20). Feyentuliyiñ Jesus mu, küme kimnieaiñ ñi lapan kake kiñeke iñchiñ mu. Fey Jesus tañi femün mew Ngünechen wiñoduamtukeeiñmu taiñ kulpan, maneluwküleiñ taiñ rumel mongeleal ka müna küme pengelkeeiñmu Ngünechen taiñ piwkeyenieetew (Rom. 8:32, 38, 39; Efes. 1:7). Rüf feyentulmi Jesus ñi lapan eymi tami duam mu, küme duamaymi ka küme rakiduamaymi (2 Tes. 2:16, 17).\nEpu, rumel ngillatuafiyiñ ta Jewba. Jesus ñi lapan iñchiñ mu, kom piwke mu ngillatuafuiñ ta Jewba, ‘femngechi ta kisu taiñ kutranpiwkeyeaetew ta iñchiñ ka taiñ füreneaetew chem antü mew rume duamtuliyiñ taiñ kellungeael’ (Eb. 4:15, 16; 10:19-22). Kafey ngillatuafiel ta Jewba kellukeeiñmu taiñ kulpanoal (Luka 22:40).\nKüla, allkütuafiyiñ ta Jesus. Tati apostol Juan feypi: “Pu feyentukelu Ngünechen ñi Fotüm mew rumel mongeleayngün. Welu pu allkütukenofilu tati Fotüm rumel mongen nielayay, doy may Chaw Ngünechen rumel illkutunieaeyew engün” (Juan 3:36, TNM). Juan trürümfi taiñ feyentun Jesus mu taiñ allkütukefiel mu, femngechi kimeltuy allkütufiliyiñ ta Jesus, pengelafuiñ taiñ feyentun kidu mew. ¿Chumngechi allkütuafuiñ? Inayaiñ “Kristo tañi ley dungu”, fey tüfa kom tañi kimeltuel ka tañi werküel ta Jesus (Gal. 6:2, TNM). Kafey inayaiñ kom taiñ feypikeetew ti “kim manelfal kona” (Mat. 24:45, TNM). Allkütufiliyiñ ta Jesus, newentuleaiñ fey taiñ chaftuafiel chem wedake dungu rume fütrake kürüf reke felelu (Mat. 7:24, 25).\nDOY FEYENTULEAIÑ JEWBA MU\nKuyfi mu kiñe wentru feypifi ta Jesus: “Iñche ta feyentun. ¡Kelluen tañi doy feyentuael!” (Mar. 9:24). Tüfachi wentru feyentukefuy Jewba mu, welu kimtukuy ñi duamfalngen tañi doy feyentual. Ka femngechi kiñeke mu kom iñchiñ duamnieiñ doy feyentual Chaw Dios mu. Feymu petu taiñ rupanon wedake dungu, eluwaiñ taiñ doy feyentual Jewba mu. ¿Chumngechi femürpuafuiñ tüfa? Chillkatuafiyiñ Biblia ka rakiduamaiñ taiñ papeltukeel mu, femngechi doy mañumküleaiñ Chaw Jewba mu. Kafey poyeafiyiñ ta Jewba kiñentrür taiñ pu peñi ka lamngen iñchiñ, nütramkalelafiyiñ kakelu che Ngünechen tañi dungu ka rumel ngillatuafiyiñ ta Chaw Jewba. Femngechi femliyiñ, doy feyentuleaiñ Jewba mu. Fey rumel müleaiñ Ngünechen tañi piwkeyechen mew, tüfa tati doy falin dungu taiñ nierpuafel (Juda 20, 21).\n^ parr. 2 Tati Biblia Ngünechen ñi Küme Dungu kiñeke mu feypi “mupiltun”, welu tüfachi trokiñ mew feypingeay “feyentun” ka “feyentun Ngünechen mu”.


Püntütripalayaiñ Jewba mu ti fütra kutrankawün mew | Ñi chillkatungeal\nTi Werken (ñi chillkatungeal) | Octubre 2019\nPAPELTUAFUYMI acholi afrikáans albanés alemán amis amárico armenio aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental catalán cebuano chabacano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu digor duala efik endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hebreo herero hiligaynon hindi hiri motu hmong (blanco) holandés húngaro iban ibanag ibo igede ilocano indonesio inglés islandés italiano japonés javanés kabiye kachin kannada kaonde kayin sgaw kazajo kazajo (alfabeto árabe) kikamba kikongo kikuyu kiluba kimbundu kiniaruanda kipende kirguís kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lao lenguaje de señas coreano lenguaje de señas de quebec lenguaje de señas italiano lenguaje de señas ruso letón lhukonzo lingala lituano lomue luganda lunda luo macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu nepalés nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia rumano runyankore ruso rutoro samoano sango sanguir sena sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona silozi sranangtongo suajili suajili del congo sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano tsonga turco tuvaluano twi tártaro ucraniano umbundú urdu uruund uzbeko uzbeko (alfabeto latino) vietnamita wallisiano waray-waray wayuunaiki wolaita xhosa xitshwa yapés yoruba zandé zulú árabe ñemba\nTROKIÑ ÑI CHILLKATUNGEAL 41\nPüntütripalayaiñ Jewba mu ti fütra kutrankawün mew\n“¡Piwkeyefimün ta Jewba!, kom eymün pu püntütripakenolu kidu mu. Jewba kuñiwtukukefi pu nor piwkengelu” (SAL. 31:23).\n129 ÜLKANTUN ¡Afkilpe taiñ newentuleal!\n1, 2. 1) ¿Chem fülkülepay ñi feypial Mapu mew müleyechi pu longkolelu? 2) ¿Chem ramtun ngüneduamaiñ?\nRAKIDUAMNGE chem ñi rupayal küpalechi antü mu. Mapu mew müleyechi pu longkolelu feypiay: “Kom kümelkaley. Ngelay chem dungu rume”. Kidu engün mallmawün mu feypiayngün chi ñi tüngkülen kom che Mapu mu, “chumkawnorume femngechi küme felekelafuy ta che” piayngün. Ka küpa rakiduamelaeiñmu ñi pepikawkülen apümafiel kom wedake dungu. Welu ngünenierpulayayngün chem ñi kontuaetew engün. ¿Chumngelu (chemu)? Biblia feypi: “Küparumeay kidu engün mew tati apümkangen” (1 Tes. 5:3).\n2 Feymu müley taiñ ngüneduamal kiñeke ramtun: ¿Chem rupayay ti “fütra kutrankawün” mu? Akule feychi antü, ¿chem ayüniey Jewba taiñ femal? Taiñ püntütripanoal Jewba mu ti fütra kutrankawün mew, ¿chem müley taiñ femal famülke mu? (Mat. 24:21).\n¿CHEM RUPAYAY TI “FÜTRA KUTRANKAWÜN” MU?\n3. Apokalipsi 17:5, 15-18 ñi feypin, ¿chumngechi apümkayafi Ngünechen “tati Babilonia fütra waria”?\n3 (Papeltunge Apokalipsi 17:5, 15-18). Chumngechi ngüneduamiyiñ, pu longkolelu Mapu mu puwlayayngün feychi dungu ñi rupayal feychi antü mu. ¿Chumngelu? ‘Ngünechen am eluaetew ñi piwke mew ñi femael engün kidu tañi ayüelchi dungu’. ¿Chem ayüelchi dungu? Chaw Ngünechen ayüniey ñi apümafiel pu cristianofaluwkelu * ka kom pu koylake religion. Feymu rakiduamelafi ti “mari müta” ñi nieel ti “kelü fütra kulliñ” ñi apümafiel kom pu koylake religion. Femngechi apümkangeay “tati Babilonia fütra waria”. Feychi “kelü fütra kulliñ” adentuley tati trokiñche Naciones Unidas pingelu, fey tati “mari müta” adentuley fillke gobierno kellukefilu feychi trokiñche (Apok. 17:3, 11-13; 18:8). Tüfachi gobierno lefkontufile tati koylake religion, pengelay ñi akun tati fütra kutrankawün. Tüfachi dungu felen akuay kom wall Mapu püle ka rume llükafalngeay.\n4. 1) ¿Chem dungu feypiayngün tati pu gobierno ñi apümkayafiel tati koylake religion? 2) Pu koneltulelu ti koylake religion mu, ¿chumayngün chi?\n4 Kimlaiñ ñi chem feypial pu gobierno küpa apümkafile tati koylake religion. Feypiafuyngün chi tati religion ñi duam küme yewkelay tati pu che ka tañi reyükonkülen politico dungu mu. Kafey feypiayngün chi tati koylake religion ñi ülmenkawün ka ñi trapümel fentren falinke fillem (Apok. 18:3, 7). Welu pu gobierno apümkalayafi peno kom pu koneltulelu ti pu koylake religion mu, doy may apümkayafingün pu religion. Rupale tüfa, pu koneltulelu ti koylake religion mu kimtukuayngün pu longkolechi religioso ñi femürpunon tañi ayükeel, fey feypiayngün chi: “Iñche chumkonlan rume tati religion mu”.\n5. ¿Chem feypikünuy Jewba tati fütra kutrankawün mu? ¿Chumngelu?\n5 Biblia feypilay ñi tunteñmayal ñi apümkangeal tati koylake religion, welu kimnieiñ ñi pichiñmayal (Apok. 18:10, 21). Jewba feypikünuy ñi pichiñmayal tati fütra kutrankawün, fey ñi montual pu dullingelu ka ti rüf religion (Mar. 13:19, 20). Fey akule ti fütra kutrankawün, ¿chem ayüniey Jewba taiñ femal petu akunole ta Armagedon?\nFENTEKÜNULAYAIÑ TAIÑ POYEAFIEL TA JEWBA\n6. ¿Chem eluwküleaiñ taiñ femal?\n6 Chumngechi ngüneduamiyiñ rupachi chillkatun mu, Jewba ayüniey taiñ famtripaleal tati koylake religion mu. Welu ka dungu müley taiñ femal: eluwküleaiñ taiñ rumel poyeafiel ta Jewba. ¿Chumngechi femafuiñ tüfa? Ngüneduamaiñ epu dungu.\nTurpu fentekünulayaiñ taiñ trawüluwal, küdawngefule rume. (Inaduamnge parrafo 7). *\n7. 1) Inafiliyiñ Ngünechen ñi ngülam taiñ lif mongen yenieal, ¿chumaiñ? 2) Ebrew 10:24, 25 tañi feypilen, ¿chumngelu falin-ngey taiñ trawüluwal, doyelchi may famülke mu?\n7 Wüne, müley taiñ küme inanieafiel Chaw Ngünechen tañi ngülam, fey taiñ lif mongen yenieal. Llowlayafiyiñ tati podngechi mongen ñi yenieel pu che poyekenofilu ta Jewba. Llowlayafiyiñ chem pekan kudumuwün dungu no rume. Feymu kümelu trokilayafiyiñ ñi kureyewün chaf wentru ka chaf domo engu, ka kakelu wimtun dungu ñi nieel engün (Mat. 19:4, 5; Rom. 1:26, 27). Epu dungu, fentekünulayaiñ taiñ kiñentrür poyeafiel ta Jewba taiñ pu peñi ka lamngen iñchiñ. Poyeafiyiñ ta Jewba Trawünwe Ruka mu, welu pepi femngenole, trawüluwaiñ pu peñi ka lamngen ñi ruka mu ka chew rume ñi pepi femngekeel, ellkankechi trawüluwaiñ kütu. Chem dungu rume rupale, fentekünulayaiñ taiñ trawüluwal, doyelchi may kimlu kay iñchiñ ñi “fülpan ta Ñidol ñi wiñometuael” (papeltunge Ebrew 10:24, 25).\n8. Akule ti fütra kutrankawün, ¿chem werkün dungu feypiaiñ?\n8 Famülke mu, amuldungukeiñ Ngünechen tañi kümeke dungu ka kellukefiyiñ pu che ñi inayafiel ta Jesus. Welu akule ti fütra kutrankawün, rume newen-ngeay tati werkün dungu taiñ feypiafiel tati pu che. Biblia feypi feychi werkün dungu “fütrake trangko pire” (fütrake llay) reke feleay (Apok. 16:21). Feychi antü mu, kimeltucheafuiñ chi ñi rume pichilewen tañi afal kom ñi ngünenieel tati Weküfü. Welu fewla ramtuwafuiñ chi: “¿Amuldungupeaiñ may chumngechi taiñ femken rupayechi pataka tripantu?”. Petu kimlaiñ, küpalechi antü küme kimaiñ chem werkün dungu taiñ feypial ka chumngechi taiñ amuldungual. Welu chumngechi femfule rume, elungepelayaiñ taiñ llükanon mu amuldungucheal Jewba ñi apümafiel kom ñi ngünenieel tati Weküfü. ¡Rume falin küdaw nieaiñ! (Ezeq. 2:3-5).\n9. 1) Pu gobierno allkütule taiñ chem pial, ¿chumayngün chi? 2) ¿Chem dungu rüf kimnieiñ?\n9 Pu gobierno ayülayay peno taiñ chem pial ti fütra kutrankawün mu, feymu lefkontuaeiñmu chi taiñ chumkawnorume amuldunguwenoal. Welu maneluwaiñ Jewba taiñ kelluaetew taiñ amuldungual, chumngechi taiñ femken famülke mew. Rüf kimnieiñ may Jewba taiñ newentukuaetew, fey taiñ femal kidu tañi ayükeel (Miq. 3:8).\nPEPIKAWKÜLEAIÑ LEFKONTUNGELE JEWBA TAÑI PU CHE\n10. Luka 21:25-28 tañi feypilen, ¿chumay pu che pefile kom ñi rupayal ti fütra kutrankawün mew?\n10 (Papeltunge Luka 21:25-28). Ti fütra kutrankawün mu, Chaw Dios eluway ñi apümafiel ti politico dungu, ti negosian dungu ka kom kakelu dungu ñi ngünenieel tati Weküfü. Pu che afkentu maneluwkey tüfachi dungu mu, feymu pefile ñi apümkangen, rume llükaleayngün. Feychi antü mu, fentren wedake dungu müleay turpu ñi femngechi mülekenoel, feymu tati pu che pellkeleayngün tañi langümngeal (Sof. 1:14, 15). Fey rume küdawngepetulayay kom pu che tañi mongen. Iñchiñ taiñ mongen ka femngechi küdawngetuay. Taiñ koneltulenon tüfachi Mapu tuwün pu che mew, rupayafuiñ wedake dungu mu. Kiñeke mu, nielayafuiñ kom taiñ duamnieelchi fillem.\n11. 1) ¿Chumngelu puwkintunieaeiñmu reke pu che ka pu gobierno? 2) ¿Chumngelu ngelay taiñ llükayafiel ti fütra kutrankawün?\n11 Feychi pu che pefilu ñi apümngen tañi religion, pofo illkuayngün ngüneduamle taiñ petu poyeniefiel ta Jewba. Feymu fill püle feypiyawayngün tañi illkulen, internet mu ka kakelu dungu mew peno. Feychi antü mew taiñ religion müten mülekayay, feymu pu gobierno ka tati Weküfü illkutuaeiñmu. Kidu engün kimtukuayngün ñi pepi apümnofiel kom pu mülechi religion chumngechi tañi ayükefel. Feymu pu che ka pu gobierno puwkintunieaeiñmu reke. Feychi antü mu, pu gobierno Gog tuwlu Magog mapu mu femkünuwtuayngün. * Fey trawüluwayngün ñi lefkontuafiel Jewba tañi pu che kom tañi newen mew (Ezeq. 38:2, 14-16). Iñchiñ küme kimlaiñ chumngechi tañi rupayal kom tüfachi dungu ti fütra kutrankawün mew, feymu rume rakiduamküleafuiñ. Welu küme kimnieiñ Jewba taiñ feypiaetew chumngechi taiñ montual, feymu ngelay taiñ llükayal (Sal. 34:19). Doy may yafüluwküleaiñ ka newenküleaiñ, kimnielu kay iñchiñ taiñ montulngeal. *\n12. “Ti kim manelfal kona”, ¿chumngechi pepikakeeiñmu küpalechi antü mu?\n12 “Ti kim manelfal kona” pepikakeeiñmu taiñ püntütripanoal Jewba mu ti fütra kutrankawün mew (Mat. 24:45, TNM). ¿Chumngechi? Fillke dungu mew kellukeeiñmu, welu rakiduamaiñ chem taiñ kimeltuetew ti fütrake trawün mu küla antü ngelu 2016, 2017 ka 2018 tripantu mu. Tüfachi fütrake trawün mu kimürpuiñ chem dungu müley taiñ doy küme femal fülkülepale Jewba ñi antü. Pichi ngüneduamaiñ tüfa.\nAMULEPE TAIÑ NOR PIWKENGEAL, NEWENKÜLEAL KA FÜTRA PIWKENGEAL\nPepikawaiñ famülke mu taiñ montual ti fütra kutrankawün mew. (Inaduamnge parrafo 13-16). *\n13. 1) ¿Chumafuiñ taiñ doy nor piwkengeal? 2) ¿Chumngelu fente falin-ngey taiñ femngechi femal famülke mu?\n13 Nor piwkengeaiñ. Ti fütra trawün 2016 tripantu mu feypiley “¡Nor piwkeyeafiyiñ ta Jewba!”. Tüfa kimeltueiñmu ñi duamfalngen küme weniyeafiel ta Jewba, fey taiñ nor piwkengeal. Ka feypingeiñ taiñ ngillatuafiel ta Jewba rüf piwke mu ka chillkatuafiel ta Biblia, femngechi doy fülkonafuiñ Chaw Ngünechen mu. Fülkonküleliyiñ Jewba mu, küme chaftuafuiñ chem weda dungu rume. Doy fülkülepale ti fütra kutrankawün, doy kintukaduamngeaiñ taiñ famentuafiel ta Jewba ka tañi Ngünenien. Kafey taiñ koneltunon mu Weküfü ñi ngünenieel mew, pu che amulepelayay taiñ ayentuaetew (2 Ped. 3:3, 4). Doy eluwaiñ taiñ nor piwkengeal famülke mu, fey taiñ nor piwkengeal ti fütra kutrankawün mu.\n14. 1) Ti fütra kutrankawün mu, ¿chem rupayay Jewba tañi trokiñche mew? 2) ¿Chumngelu duamfalngeay taiñ nor piwkeyeafiel ta Jewba feychi antü mu?\n14 Ti fütra kutrankawün mu elkünungetuay kakelu pu peñi ñi adnieafiel Jewba tañi trokiñche. Feychi antü mu, kom pu dullin cristiano petu mülewelu Mapu mu müleputuayngün wenu mu, fey ñi weychayal Armagedon mu (Mat. 24:31; Apok. 2:26, 27). Feymu ngewetulayay Mapu mu pu peñi adniekefilu Ngünechen ñi trokiñche famülke mu, tüfa engün Kiñewkülechi Ngünenielu pingey. Femngele rume, ka müleay adümuwkülechi pu peñi ñi adnieafiel Ngünechen tañi pu che, welu tüfa engün koneltuleay ti kakelu ufisa mu. Jewba adnieafi feychi pu peñi, feymu müley taiñ kelluntukuafiel ka inayafiel taiñ chem feypiaetew, femngechi pengelaiñ taiñ nor piwkeyefiel ta Jewba. Duamfali taiñ femngechi femal, fey taiñ montual.\n15. 1) Taiñ newenküleal, ¿chem duamfali taiñ femal? 2) ¿Chumngelu fente falin-ngey taiñ femngechi femal famülke mu?\n15 Newenküleaiñ. Ti fütra trawün 2017 tripantu mu feypiley “¡Afeluwkilnge!”. Tüfa kellueiñmu taiñ newenküleal rupaliyiñ rume wedake dungu mu. ¿Ka chem kimeltueiñmu ti fütra trawün? Duamfali taiñ maneluwal Jewba mu taiñ newenküleal, doy kümelkaletunole rume taiñ rupameken (Rom. 12:12). Longkontukuaiñ Jesus ñi feypin: “Kom tati newenkülelu Ngünechen ñi dungu mew tuntepule ñi mongen, fey ta montuay” (Mat. 24:13). Jesus ñi feypin kimeltukeeiñmu taiñ newenküleal tunten wedake dungu rupaliyiñ rume. Newenküleliyiñ famülke mu, doy maneluwküleaiñ Jewba mu akule ti fütra kutrankawün.\n16. 1) Taiñ fütra piwkengeal, ¿chem duamfali taiñ femal? 2) ¿Chumafuiñ taiñ doy maneluwal Jewba mu famülke mu?\n16 Fütra piwkengeaiñ. Ti fütra trawün 2018 tripantu mu feypiley “¡Fütra piwkekünuwnge!”. Chumngechi ngüneduamiyiñ rupachi parrafo mu, taiñ newenküleal duamfali taiñ maneluwal Jewba mu. Ka femngechi taiñ fütra piwkengeal duamfali taiñ maneluwal Jewba mu, tunte adümuwliyiñ rume. Ti fütra trawün femngelu 2018 tripantu mu kimeltueiñmu feychi dungu. ¿Chumafuiñ taiñ doy maneluwal Jewba mu? Fill antü papeltuafiyiñ ta Biblia ka rakiduamaiñ chumngechi ñi montulfiel Jewba tañi pu che kuyfi mew (Sal. 68:20; 2 Ped. 2:9). Ti fütra kutrankawün mu pu gobierno lefkontuaeiñmu. Rupale tüfa, duamfalngeay taiñ fütra piwkengeal ka rume maneluwal Jewba mu, turpu taiñ femngechi femkenoel (Sal. 112:7, 8; Eb. 13:6). Maneluwliyiñ Jewba mu famülke mu, fütra piwkengeaiñ lefkontueliyiñmu Gog. *\nMANELUWKÜLEAIÑ TAIÑ MONTULNGEAL\nJesus ka tañi pu weychafe wenu mu mülelu pichin mu weychayay Armagedon mu, fey ñi apümkayafiel Ngünechen tañi pu kayñe. (Inaduamnge parrafo 17).\n17. ¿Chumngelu llükalayafiyiñ Armagedon weychan? (Inaduamnge ti adentun wenulelu).\n17 Chumngechi feypiyiñ rupachi chillkatun mu, epe kom iñchiñ kom taiñ mongen mu müleiñ afaelchi antü mew. Ka ayünieiñ taiñ mongetripayal ti fütra kutrankawün mew. Armagedon weychan mu apümkangeay kom ñi ngünenieel ta Weküfü. Welu iñchiñ llükalayaiñ. ¿Chumngelu? Armagedon fey ta Chaw Jewba ñi weychan, iñchiñ weychalayaiñ rume (Prov. 1:33; Ezeq. 38:18-20; Zac. 14:3). Jewba feypile müten, Jesukristo adnieafi Ngünechen ñi pu weychafe tañi weychayal. Kompañaeyew pu 144.000 cristiano ka fentren kümeke püllü. Kom engün kiñentrür weychayafi ta Satana, tañi pu wedake püllü ka kom tañi pu weychafe mülelu Mapu mew (Dan. 12:1; Apok. 6:2; 17:14).\n18. 1) ¿Chem feypikünueiñmu Jewba? 2) Ñi feypilen Apokalipsi 7:9, 13-17, ¿chumngechi kellukeeiñmu taiñ maneluwküleal?\n18 Chaw Jewba feypikünueiñmu: “Chumngechi rume weychangelmi, wewngelayaymi” (Is. 54:17). “Fentren pu che” nor piwkeyefilu ta Jewba montutripayay ti fütra kutrankawün mu ka amuleay ñi poyekefiel ta Chaw Ngünechen (papeltunge Apokalipsi 7:9, 13-17). Tati Biblia kellukeeiñmu taiñ maneluwküleal. Rüfkünu llemay, ¡montulngeaiñ küpalechi antü mu! Küme kimnieiñ, “Jewba kuñiwtukukefi pu nor piwkengelu” (Sal. 31:23). Kimfalngeay ñi koylangen kom ñi weda dunguyengeel ta Jewba ka kimfalngeay kidu müten feley tañi püramyengeal. Akule feychi antü, iñchiñ rume ayüwküleaiñ fente taiñ piwkeyefiel ka yamniefiel ta Chaw Jewba (Ezeq. 38:23).\n19. ¿Chem küme mongen pichilewey taiñ nieal?\n19 Biblia mu, 2 Timotew 3:2-5 feypi ñi chumngen tati pu che famülke mu, welu rakiduamnge ñi chem piafel feypifule ñi chumngeal pu che ti we Mapu mu ngüneniewenole tati Weküfü (inaduamnge ti wichulechi dungu “ Ñi chumngeal pu che küpalechi antü mu”). Taiñ peñi George Gangas, * koneltulefuy ti Kiñewkülechi Ngünenielu mu, feypi: “Kom pu che poyefile ta Jewba, rume ayüwün mongen müleay. Pichilewey tamün rumel mongeleal tüfachi Mapu ngünenietule Chaw Ngünechen. Alün mongen nieaymün Chaw Jewba reke. Rumel mongeleaiñ”. ¡Rume küme maneluwün nieiñ tati!\nÑi chumngeal pu che küpalechi antü mu\nTati pu che kidutu kimkawün-ngelayay, rume diñmatulayafi engün ta plata, doy may falintuafi ñi weniyefiel ta Jewba, mallmangelayay engün ka re kidu falintulayay ñi dungu. Poyeafi engün ta Ngünechen, ka allkütuafi tañi fütakeche, kim mañumay ka yamafi engün Ngünechen ñi dungu. Rume piwkeyeafi tañi pu che ka kutranpiwkeyecheay, dallukafengelayay ka ngüneway engün ñi ayütukeelchi dungu mew, fey küme piwkengeay ka piwkeyeafi kom küme nor dungu. Ellka dunguñmachelayay ka rume matuwün-ngelayay, apoleay reke ñi piwke kümeke dungu mew ka doyümafi engün ñi poyeafiel ta Ngünechen. Ka rüf piwke mu feyentuay engün ta Ngünechen mu.\n¿CHEM KIMÜRPUYMI TÜFACHI DUNGU MU?\nÑi apümkangeal tati koylake religion.\nÑi duamfalngen fentekünunoal taiñ poyefiel ta Jewba.\nÑi duamfalngen taiñ doy nor piwkengeal, newenküleal ka fütra piwkengeal.\n122 ÜLKANTUN ¡Amulepe taiñ newentuleal!\n^ parr. 5 Kimnieiñ pichiñma mu ñi küpayal kiñe “fütra kutrankawün”. Chaw Ngünechen tañi pu che, ¿chem dungu mew rupayayngün? Akule feychi antü, ¿chem ayüniey Jewba taiñ femal? Taiñ püntütripanoal Jewba mu ti fütra kutrankawün mew, ¿chem müley taiñ femal famülke mu? Tüfachi chillkatun mew ngüneduamaiñ feychi falinke ramtun.\n^ parr. 3 FALIN DUNGU: ¿Iney am pu cristianofaluwkelu? Fey tati pu che feypikelu ñi inaniekefiel ta Kristo, welu poyekelafingün ta Jewba chumngechi ñi ayükeel ta kidu.\n^ parr. 11 FALIN DUNGU: Gog tuwlu Magog mapu mu, fey ta kiñe trokiñke gobierno kiñewkülealu ñi lefkontuafiel Ngünechen tañi pu che ti fütra kutrankawün mew. Kiñeke mu, Gog pingekey müten.\n^ parr. 11 Tami doy kimal chem ñi rupayal epe puwle Armagedon weychan (awkan), inaduamnge 21 chillkatun mülelu ti lifru El Reino de Dios ya está gobernando ka ti trokiñ “¿Cuándo serán estas cosas?” tripalu ti chillka La Atalaya 15 julio 2013 tripantu. Ka tami doy kimal ñi chem chumal Gog tuwlu Magog mapu mu ka chumngechi tañi montulngeal Jewba tañi pu che Armagedon mu, inaduamnge ti trokiñ “Su liberación se acerca” tripalu ti chillka La Atalaya 15 julio 2015 tripantu.\n^ parr. 16 Ti fütra trawün 2019 tripantu mu feypiley “¡Tati piwkeyechen aflayay!”, tüfa feypieiñmu taiñ rumel ingkañpeaetew Jewba piwkeyen mu (1 Kor. 13:8).\n^ parr. 19 Inaduamnge ti trokiñ “Sus obras lo siguen” tripalu ti chillka La Atalaya 1 diciembre 1994 tripantu.\n^ parr. 65 ¿CHEM PENGELI TI ADENTUN? Ti fütra kutrankawün mu, kiñeke peñi ka lamngen fütra piwkengelu trawüluwküley kiñe mawidantu mu.\n^ parr. 67 ¿CHEM PENGELI TI ADENTUN? Fentren pu che nor piwkeyefilu ta Jewba montutripayay ti fütra kutrankawün mu, fey ayüwküleayngün.\n1919: pataka tripantu kuyfi\nNgünechen petu ñi apümkanofiel pu che, ¿yochi küme ngüfetukepefi may?\nRumel femkeaiñ Ngünechen ñi ayükeel tüfachi pichilewechi antü mew\n¿Chem kelluaeymu Jewba tami femürpual?\nJewba müten poyeafimi\nWirin dungu Chumngechi entual fillke papel TI WERKEN (ÑI CHILLKATUNGEAL) Octubre 2019\nTI WERKEN (ÑI CHILLKATUNGEAL) Octubre 2019


Chumngechi kimelelngeafuy tati pu püñeñ | Tañi reñma ayüwküleafuy\nPAPELTUAFUYMI abui acholi afrikáans ahanta albanés alemán alemán de Pensilvania aluro amárico armenio asamés ateso aucano ayie aymara azerí azerí (alfabeto cirílico) bajo alemán bali bambara bashkir bassa de camerún bassa de liberia batak (simalungun) batako karo batako toba baulé becol bengalí biak birmano bislama bomu boulou búlgaro cabilé cakchiquel occidental camboyano catalán cebuano chabacano changana (zimbabue) checo chichewa chin tiddim chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo haitiano criollo inglés de Belice criollo mauriciano criollo portugués croata damara dangme danés dayaco engayú dehu digor diola diula duala dusún edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga gallego galés garífuna georgiano gitonga griego groenlandés guaraní guaraní boliviano guerzé gujarati gun guna hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanés kabiye kachin kannada kaonde kayin sgaw kazajo kekchí khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kpelle krío kurdo kurdo (alfabeto árabe) kurdo kurmanyí del Cáucaso kwangalí kwanyama kyangonde lamba lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas brasileño lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas eslovaco lenguaje de señas finlandés lenguaje de señas francés lenguaje de señas ghanés lenguaje de señas guatemalteco lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malauí lenguaje de señas malgache lenguaje de señas neozelandés lenguaje de señas panameño lenguaje de señas paraguayo lenguaje de señas polaco lenguaje de señas portugués lenguaje de señas ruso lenguaje de señas sueco lenguaje de señas zimbabuense lenie letón lhukonzo lingala lituano lomue luganda lugbara lunda luo macedonio macua malayo malayálam malgache maltés mam mambue-lungu maninkakan oriental manyacú mapudungun maratí maya mazahua mazateco de Huautla mbukushu mendé meru mingreliano mixe mixteco de guerrero mixteco de huajuapan mizo mongol more motu nambya navajo nengone nepalés ngäbere (o guaymí) nias niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela otomí pangasinán panjabí panjabí (escritura nasta’liq) papiamento de aruba papiamento de curazao persa pidgin camerunés pidgin de las islas salomón polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano rumanyo runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) serere sesoto de Lesoto sesoto de Sudáfrica setsuana shona shuar sidama silozi somalí sranangtongo suajili suajili del congo suati sueco sundanés susu tagalo tahitiano tai tamil tandroy tankarana tarahumara central tayik telugu tetun dili tigriña tivo tlapaneco tojolabal tok pisin tongano toraja totonaco tseltal tshiluba tsonga tsotsil turco turcomano turcomano tuvaluano tuviniano twi tártaro tének de San Luis Potosí ucraniano udmurto uhobo uigur (alfabeto cirílico) uolof urdu uruund uzbeko uzbeko (alfabeto latino) valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zandé zapoteco de lachiguiri zapoteco del istmo zulú árabe árabe de Túnez ñanya ñemba\nChumngechi kimelelngeafuy tati pu püñeñ\n“Tüfachi werkün dungu feypieyu fachantü müley tami nieal tami piwke mu; ka müley tami kimelelafiel tami pu yall [püñeñ].” (Deuteronomio 6:6, 7)\nJewba dewmalu tati pu reñma, elfalkünufi tati pu chaw ñi ngüneytuafiel (inawmenebel) tañi pu yall (Kolosense 3:20). Tati pu chaw elfalkünungey ñi kimeltunieafiel tañi pu yall (püñeñ) ñi piwkeyeafiel ta Jewba, femngechi tremle manelfalchengeal (2 Timotew 1:5; 3:15). Kafey müley tami ngüneduamal chem ñi mülen kidu ñi piwke mu. Femngechi, doy falin-ngey tami femün. Feymu tami kimeltuafiel tami pu yall Ngünechen ñi dungu, eymi wüne müley tami nieal tami piwke mu (Salmo 40:8).\n1 KELLUFINGE TAMI PU PICHIKECHE TAÑI NÜTRAMKAYAL EYMI MU\nBIBLIA TAÑI FEYPILEN: “Müley tamün wüne allkütuael, welu müley tamün pürümkawnoael tamün dunguael [matudungunoal]” (Santiaw 1:19). Eymi ayükeymi, maneluwün mu nütramkayaetew tami pu yall (püñeñ). Welu müleymi pengelafiel tami pu yall ayükeel tami küme allkütuafiel ñi feypiaetew tañi duamnieel. Tamün nütramkawal tami pu yall engün doy falin-ngey ñi tüngküleal, femngechi tami pu yall doy küdawngelayay ñi nütramkayaetew (Santiaw 3:18). Rakiduamle “yafüdungungean ka weda dungungean” pile engün, feyta doy küdawngeay tami nütramkayaetew piwke mu. Feymew ñom piwke mu, feypikefinge tunten (chumten) piwkeyefiel (Matew 3:17; 1 Korintio 8:1).\nAllkütufinge tami pu yall duamniele tami nütramkayaetew\nRumel (molkechi) nütramkange tami pu yall engün, mülele wedake dungu müten mülelay tami nütramkayafiel\n2 INADUAMYEFINGE MAY CHEM RÜF RAKIDUAMKÜLEN TAMI PU YALL\nBIBLIA TAÑI FEYPILEN: “Tati pengelkelu küme kimün kiñe dungu mu peay ti kümelkan” (Proverbios 16:20). Kiñeke rupa, eymi müley tami doy peal ka küme inaduamyefinge chem rüf ñi rakiduamkülen tami pu yall. Tati pu wechekeche mallmawkelu ñi feypin mu, kam rakiduamkelayngün ñi nütramkan mu. “Kiñe che llowdungulu petu ñi allkütunon kiñe dungu, tüfa re wedwedka dungun-ngey.” (Proverbios 18:13) Feymew pürüm illkufemkilnge (pür lladkübemkilnge) (Proverbios 19:11).\nNewentunge tami katrütudungunoafiel (katrüpanol) tami yall tami feypietew, ka illkufemkilnge chem dungu no rume tami feypietew\nTukulpange eymi tami pichichengen mu tami yall reke, ka chem rakiduamkefuymi ka chem doy falintukefuymi\n3 KIÑEWKÜLEMU TAMU RAKIDUAM\nBIBLIA TAÑI FEYPILEN: “Allkütunge fotüm, tami chaw ñi ngülamtun, ka ngoymakilnge (ungenentukünokilnge) tami ñuke mi kimeleletew” (Proverbios 1:8). Jewba elfalkünufi tati chaw ka ñuke ñi ngünenieal tañi pu yall. Ka mür müley tamu kimeltuafiel tamu pu yall ñi yamchefengeal ka feyentual (müngeltual) (Efesio 6:1-3). Feymew tati pu yall inaduamniekeyngün tañi pu chaw ‘tamu kiñewkülenon kiñerume rakiduam mew müten’ (1 Korintio 1:10). Feymu, kiñewkülenolmu kiñe dungu mu, fillpipiyewkilmu tamu pu yall ñi adkiñ mu, femngechi femülmu yamngewelayafuymu.\nTrür (trir tripa) müley tamu rakiduamal chumngechi norümal tamu pu yall\nTrür rakiduamnolmu chumngechi ñi kimeltuafiel tamu pu yall, newentunge tami kimal chem rakiduamküley tami kompañ\n4 PEPIKAWNGE TAMI ADKÜNUAL CHI DUNGU\nBIBLIA TAÑI FEYPILEN: “Adümelfinge [pepikabinge] ti pichi wentru chumngechi feley ñi inayeafiel ñi rüpü kidungealu” (Proverbios 22:6). Ayülmi ñi küme tripayal kimeltufiel tami pu yall (püñeñ), eymi müley tami ngüyülafiel. Feymew müley tami pepikawal kiñe adkünuchi kimeltun ka ñi nieal ngülamtun (Salmo 127:4; Proverbios 29:17). Tati norüm dungu re kastigan dungu müten no, welu may müley tami kelluafiel tami pu yall ñi kimal, chumngechi müley tami feyentuaetew (tañi mupitual) tami feypin (Proverbios 28:7). Ka kimeltuafimi ñi piwkeyeafiel Ngünechen ñi dungu ka ngüneduamal tati kümeke ngülam mülelu Biblia mu (Salmo 1:2). Femngechi kiñe lif küme rakiduam ñi nieal (Ebrew 5:14).\nNewentunge tami kimelafiel tami pu yall ñi peafiel ta Ngünechen ñi rüfngen, chew tañi maneluwal engün\nKellufinge ñi kimal ka famentual wedake dungu, fey ñi wedalkanoal tañi lif mongen, kiñeke dungu mülelu Internet mu, kam chumngechi weniyeafuy kake che Internet mu. Kimeltufinge ñi kiñepülekünual tati pu wedake che mu nüntuka pichichekelu\n“Adümelfinge [pepikabinge] ti pichi wentru chumngechi feley ñi inayeafiel ñi rüpü kidungealu”\nJEWBA KÜMELKAYAYMU TAMI FALIN KÜDAW\nTati pu chaw nieyngün kiñe falin-ngechi küdaw: ñi kimeltuafiel tañi pu yall chumngechi Jewba rakiduamkey (Efesio 6:4). Jewba kimniey fentren küdaw nien tüfa. Welu, rüf maneluwafuymu tüfachi dungu küpalelaymu fütra ayüwün ka femngechi püramyeafimu ta Jewba (Proverbios 23:24).\n¿Chem femafun iñche tañi yall (püñeñ) mu ayüle tañi nütramkayaetew fillke dungu mew?\n¿Chem kimafun iñche, chumngechi kakelu pu chaw kimeltukefi tañi pu yall?\nPu pichikeche ñi tremümngeal Ti kurewen ka reñmawen\nPu pichikeche ñi chillkatual\nPeaymi ayüfalchi dungu entungelu Biblia mu ñi kimeltulelafiel tami pu pichikeche chumngechi doy weniyeafiel ta Chaw Dios.


Luka 13 ARNNT - Feychi tripantu mew kiñeke che amurkey - Bible Search\nÑi rume kümen ta wiñorakiduamtun\n1Feychi tripantu mew kiñeke che amurkey ñi pemeafiel ta Jesus, fey ñi nütramelelmeafiel ta Pilato ñi langümfiel tati pu wentru Galilea tuwlu, fey tüfachi pu che ñi langümngen ti ngillatuwe ruka mew chew mekey ñi chalintukun ti langümelchi kulliñ. 2Fey feypieyew ta Jesus: “Eymün rakiduamküleymün tüfachi pu wentru Galilea tuwlu ñi rupael mew tüfachi wesa dungu, fey ñi doy yafkafengen mew pemay ti kakelu pu che mew mülelu kisu engün ñi trokiñ mapu mew. 3Iñche feypiwayiñ tañi feyngenon, eymün wiñorakiduamtunolmün ta Ngünechen mew ka femngechi layaymün. 4¿Kam ta eymün feyentuleymün ta tüyechi mari pura layelu tañi trañmaetew mew Siloe mülechi fütra alü pürachi ruka, tüfa femngechi femi tañi doy yafkafengen mew pemay ti kakelu pu che mew mülelu ta Jerusalen mew? 5Iñche feypiwayiñ tañi feyngenon, welu eymün wiñorakiduamtunolmün ta Ngünechen mew ka femngechi layaymün.”\nKiñe adkünu dungu tati fünngenochi igera mew\n6Feymew Jesus nütrameleyew tüfachi adkünu dungu: “Kiñe wentru nierkefuy kiñe anüm igera ñi pu ofadentu mew, fey amuy ñi pemeafiel ñi niepen may fün igo, welu pemelay kiñe fün no rume. 7Feymew feypifi ti wentru küdawkelu ti ofadentu mew: ‘Feypiaeyu, küla tripantu dewma ñi küpaken tüfachi igera mew ñi kintupayael fün igo, welu pepakelan kiñe fün no rume. ¡Katrüfinge! Mülepüday ta mapu mew fey ñi wülkenon chem fün no rume.’ 8Welu ti küdawkefilu ti mapu llowdungueyew: ‘Ñidol, elkünufinge ka kiñe tripantu. Iñche alükon küme dapillkayafiñ ti mapu ka funañmayafiñ. 9Femngechi wülpelayay fün tati, welu femnole, fey wüla folilentuafiñ.’ ”\nJesus tremoltufi kiñe domo potrongelnieetew ti weküfü\n10Kiñe rupa, tati ürkütun antü mew, Jesus mekerkey ñi kimeltun ti sinagoga mew. 11Mülerkey tüye mew kiñe domo kutrankülelu mari pura tripantu dewma. Kiñe weküfü potrongelnierkeeyew, fey pepi küme norümkerkelay ñi kuerpu. 12Feymew Jesus pefilu ti domo, mütrümfi ka feypifi:\n—Papay, dew lifretuymi tami kutran mew.\n13Feymew fampuwüli ñi kuwü kisu mew, fey feychi lelen mew müten ti domo nortuy ñi kuerpu, feymew eluwi ñi püramyeafiel ta Ngünechen. 14Welu tati longkolelu ti sinagoga mew rume lladküy, Jesus am tremoltufilu ti ürkütun antü mew. Fey ti longko feypifi ti pu che:\n—Müley kayu antü ta küdawam, fey küpakeaymün feytichi antü mew tamün tremolngetuael, welu femkelayaymün tati ürkütun antü mew.\n15Welu feypieyew ta Ñidol:\n—Koyla ngünenngelu, iney rume ta nentuneyfikey ñi mansun ka ñi furiku ti ürkütun antü mew tañi pütokolmeafiel ti wütrunko mew. 16Feytachi domo, kisu ta Abraam ñi yomelche, weküfü ta trariniefeyew reke tüfachi kutran mew, fey amulniefuy dewma mari pura tripantu. ¿Fey kümerkelafuy am ñi nentuneyfingetuael ñi kutran mew ti ürkütun antü mew?\n17Feymew Jesus dew feypilu tüfachi dungu, kisu ñi pu kayñe rume yewelkawingün. Welu kakelu ti pu che rume ayüwkülerkey ti fütra dungu mew Jesus tañi femel.\nAdkünu dungu tati fün mostasa mew ka lefawra mew\n(Matew 13.31-33; Marku 4.30-32)\n18Jesus ka feypi: “Iñche ta adentuafiñ Ngünechen ñi longko ülmenngeelchi mülewe tüfachi adkünu dungu mew: 19Kiñe fün mostasa reke feley, kiñe wentru tañi nganel kisu ñi lelfün mew. Tüfa tremkey, fey kiñe fütra anümkangekey, fey rume fentre tremkelu am tati pu üñüm dañekey kisu ñi row mew.”\n20Ka femngechi feypi Jesus: “Tüfachi dungu mew trürümafiñ Ngünechen ñi longko ülmenngen: 21Tati lefawra reke feley kiñe domo tañi tukuel küla rali rüngo mew, femngechi tañi fayümafiel kom ti masan.”\nTati pichirupachi wülngiñ\n(Matew 7.13-14, 21-23)\n22Fey amulelu Jerusalen waria mew, Jesus kimeltulen rumerpuy kakelu pu waria mew ka ti pichike trokiñ ruka che mew. 23Fey kiñe che ramtueyew:\n—Ñidol ¿pichiley müten am tati montualu?\nFey Jesus llowdungufi ti wentru:\n24—Yafüluwmün tamün konael ti pichirume wülngiñ mew. Iñche ta feypiwayiñ rume fentren che ayüay ñi konael, welu pepi konlayay engün. 25Tati ngen ruka dew witrale fey rakümkünule ti wülngiñ, eymün ta mülelu wekuntu mütrümaymün famngechi: ‘Ñidol, nülalmuiñ.’ Welu kisu llowdunguaeymünmew: ‘Iñche kimuwlayiñ chew tamün tuwün.’ 26Feymew eymün eluwaymün tamün feypiael: ‘Iñchiñ ta ikefuiñ ka putukefuiñ eymi iñchiñ ka femngechi kimeltukefuymi taiñ kalle mew.’ 27Welu kisu llowdunguaeymünmew: ‘Dew feypiwpeyiñ kimlan tamün chew tuwün. ¡Püntütripamün iñche mew wesake dungu femkelu!’\n28“Tüyew ta ngümayaymün ka kütrüray tamün foro fente tamün kutrankawün, fey peafimün ta Abraam, Isaak, Jakob ka kom ti pu pelon wentru mülelu Ngünechen ñi ülmen mülewe mew, welu eymün wemütripaleaymün. 29Femngechi ta küpayay tati pu che pikum ad püle, waywen püle, tripawe antü püle ka konwe antü püle ñi anüpayael tañi iyael engün Ngünechen ñi longko ülmen mülewe mew. 30Femngechi ta eymün tamün judiungen tati wünenkülefulu, inankületuaymün, fey kakelu che judiungenolu tati inankülekefulu, wünenkületuay.”\nJesus ngümayefi ta Jerusalen waria che\n31Ka femngechi akuyey kiñeke farisew, fey feypifingün ta Jesus:\n—Tripatunge tüfa mew, Erode ayüley tami langümaetew.\n32Feymew feypieyew ta Jesus:\n—Amumün ka feypimefimün tati langümchefe, tüfeychi ngürü reke felelu: ‘Leliwülnge, fachantü ka wüle wemünentuafiñ tati pu weküfü ka mongeltuafiñ ti pu kutran, fey külawe fentekünuan tañi küdaw.’ 33Welu fachantü, wüle ka külawe antü mew müley tañi inayafiel ti rüpü, kiñe pelon wentru no rume am larkenoalu wekuntu Jerusalen.\n34“¡Jerusalen, Jerusalen mülechi pu che, langümkefilu tati pu pelon wentru ka ütrüftukakefimi ta kura mew Ngünechen tami werkülelfetew! ¡Tunte rupachi chey ayüfun tañi trawülafiel tami pu che, chumngechi nga kiñe kude achawall ayükey ñi trawülael ñi pichike achawall miñche ñi müpü mew, welu pilaymün! 35Adkintullemün may, eymün tamün mülekeelchi ruka mew ta kisuleweay ka wellileweay. Rüf dungu feypiwayiñ iñche ta doy pemuwelayan, fey akule wüla ti tripantu eymün tamün feypiael: ‘¡Rume küme felen nieay tati küpalu Ñidol Ngünechen ñi pepiluwün mew!’ ”+


Hecho 13 ARNNT - Tati trokiñche feyentulelu mülelu - Bible Search\nHecho 12 Hecho 14\nBernabe engu Sawlu llituy ñi wewpiyawael kake trokiñ mapu mew\n1Tati trokiñche feyentulelu mülelu Antiokia mew mülenkepirkey pelon wentru ka kimeltufe. Bernabe engu, Simon (tati kurü che pingekelu), Lusio mülelu ta Sirene, Manaen (Erode engu ta kiñentrür tremlu, tati longkolekelu Galilea mapu mew) ka Sawlu. 2Kiñe antü, petu trawüluwkülelu engün tañi püramyeafiel ta Ñidol ka ayunaley+ engün, tati Lif Küme Püllü, feypi: “Wichunentulmuchi ta Bernabe ka Sawlu tañi küdawael engu ñi dullifiel mew.” 3Feymew rupan ngillatulu engün ka rupan ayunalu, fampuwülelngey engu kuwü, fey chalikünungey engu ñi tripayael kañpüle fey ñi kimeltuchemeael.\nTati pu apostol mülepuy Chipre wapi mew\n4Bernabe engu Sawlu werküeyew tati Lif Küme Püllü, fey amuyngu tati ina lafken mülechi waria Selewsia. Tüfey mew pürapuy engu kiñe farku mew, amualu engu ta Chipre pingechi wapi mew. 5Epe puwkülelu ta Salamina waria ñi ayliñ mew, llituy tañi kimelün engu Ngünechen tañi werken dungu, tati sinagoga mew ñi nieel tati pu judiu. Külangen amuley Juan engün tati Marku pikeel, fey Juan ta kelluyawürkey.\n6Kom püle miyawi engün tati fütra wapi mew, fey puwi engün ta Pafos waria mew. Feymew pepufi engün kiñe kalku judiu tuwünngelu Barjesus pingelu, ka rume koylangerkey, “Ngünechen ta ‘famngechi dunguaymi’ pienew” pikerkey. 7Fey tüfachi kalku mülekerkey tati gobernador engu Sergio Pawlu pingelu, rume kim wentrungerkey. Fey tüfachi gobernador mütrümfalürkefi ta Bernabe engu Sawlu. Küpa allküturkey Ngünechen tañi werken dungu, 8welu tati kalku, griegudungun mew Elima pikeel, katrütudungufi tati gobernador tañi feyentunoael. 9Feymew Sawlu, ka Pablo pingelu, ngünenieetew tati Lif Küme Püllü leliniewefi, 10fey feypifi:\n—¡Koylatufe, wesañmangelu ka weküfü ka müten ta eymi, kayñetukefilu kom kümeke dungu! ¿Chem mew anta fentekünulaymi tami kakünuñmayafiel Ñidol Ngünechen tañi nor küme dungu? 11Tüfa ta Ñidol Ngünechen kutrankayaeymew: pelowelayaymi, fentreñma pewetulayafimi ta antü ñi pelon.\nFeymew ka müten Elima trawmay, fey dumiñmafemi, fey ayükerkey iney rume ñi küñatuaetew kuwü mew, trawmaletulu am. 12Fey ti gobernador pefilu ñi trawman ta Elima, feyentuy ka afmatuley ñi kimeltungen ta Ñidol Jesus mew.\nPablo engu Bernabe puwi Pisidia Antiokia mew\n13Fey Pablo ka ñi pu kompañ Pafos ñi ayliñ mew püray engün kiñe farku mew, fey amuyngün ta Perge waria mew, Panfilia ñi trokiñ mapu mew. Welu Juan kisuelkünutufi ta Pablo engu Bernabe, fey wiñotuy ta Jerusalen. 14Tripalu Perge, fey puwi engu ta Antiokia, pichi alü tripalelu ta Pisidia trokiñ mapu mew. Feychi ürkütun antü mew,+ konpuy engu ta sinagoga mew, fey anüpuy engu. 15Rupan chillkatufilu engün ti lifru nielu tati ley dungu ka tati pu pelon wentru ñi wirielchi dungu, ti pu longkolelu tati sinagoga mew feypifalfi ta Pablo engu Bernabe:\n—Epu peñi, nielmu dungu tamu feypiael tamu yafülafiel ta pu che, tüfa ta feypiaymu müten.\n16Feymew Pablo witrapüray, ka nengümelfi ñi kuwü ñi feypiafiel tañi ñüküfküleael tati pu che, fey feypi:\n—Allkütumün eymün, pu israelche, ka eymün, pu kake tripanche yamniefilu ta Ngünechen. 17Israel trokiñche tañi Ngünechen dullinturkefi taiñ fütakeche em. Kisu engün mew tripay kiñe fütra trokiñche feychi ta petu kake tripanche reke felelu engün ta Egipto mew. Fey wüla, Ngünechen tañi pepiluwün mew, nentupatuy kisu ñi trokiñche tüyechi mapu mew. 18Meli mari tripantu tati uwe mapu mew Ngünechen ñi ngenoafeluwün mew duamkünuñmalafi ñi yafkan engün. 19Ngünechen apümfi regle fütrake trokiñche mülelu tati trokiñ mapu Kanaan mew, tañi eluafiel feychi mapu taiñ fütakeche em. 20Kom tüfachi dungu feley ta kiñe meli pataka kechu mari tripantu.\n“Fey wüla elelfi kiñeke longko kueskülealu ñi kimeltunieaetew engün, fey fentepuy ñi mülen engün Samuel mew. 21Feymew kisu engün feypi ñi elelngeael kiñe longko ülmen tañi ngünenieaetew engün, fey Ngünechen, elfi meli mari tripantu ta Saul ñi longko ülmenküleael, Sis tañi fotüm, Benjamin tañi tribu mew tripalu. 22Fey wüla nentutueyew Ngünechen ñi longko ülmenngewenoael ta Saul, feymew longko ülmenkünungetuy ta David, fey feypi ta kisu mew: ‘Penien ta David mew Isay tañi fotüm,+ fey tüfachi wentru ta ayüduamafiñ tañi femael kom iñche tañi ayünieelchi dungu.’+ 23Fey tüfa lle ta tripalu kiñe ta David ñi tuwünche mew, fey tüfa ta Jesus Ngünechen tañi werküel ñi montulafiel ta pu israelche, femngechi tañi wüne tukulpakünuel. 24Fey petu tañi küpanon ta Jesus, Juan kimelelfi ti werken dungu tati Israel trokiñche. Feypifi tañi wiñorakiduamtuael ta Ngünechen mew ka tañi fawtisangeael engün. 25Fey fülpalu dewma tañi fentepuael Juan tañi mongen, Juan feypi: ‘Iñche no tati eymün tamün rakiduamküleel mew, welu iñche mew inalepay kiñe doy fütra pepiluwünngelu, fey iñche tañi yamniefiel mew nentupüroñmalayafuiñ rume tañi koriwen okota.’\n26“Eymün pu peñi ka lamngen, Abraam tañi pu yomelche, ka eymün pu kake tripanche feyentulelu ta Ngünechen mew: fey tüfachi werken montuluwün dungu fey ta kom iñchiñngealu. 27Rüf dungu mew chumngechi ñi wiriel Chillka mew ti pu pelon wentru tati chillkatukeel ti ürkütun antü mew itrokom felefuy. Ngüneduamfimün tati pu che mülelu ta Jerusalen ka ti pu awtoridad kimlafingün ñi ineyngen ta Jesus, ka pilay ñi llowafiel, fey langümfingün ta kürus mew. 28Tunte kisu nielafuy kiñe yafkan no rume tañi langümngeafel, feypifingün ta Pilato tañi langümafiel kürus mew. 29Fey rupan femlu engün kom tañi feypilen ta Wirin Chillka Jesus mew, fey nagümngetuy ta kürus mew, fey rüngalngey. 30Welu ta Ngünechen wiñomongeltueyew rangi pu la mew. 31Fey kiñe mufü rupalechi antü mew pewfaluwtuy ta Jesus ñi pu disipulu mew tüfa engün tati tripalu ta Galilea trokiñ mapu mew ñi küpayael ta Jerusalen. Fey tüfachi pu disipulu ta peeyew ñi mongeletun, fey nütramyenietufi engün ta Jesus ta kom pu che mew.\n32“Femngechi tati iñchiñ petu nütrameluwiyiñ ta tüfachi küme dungu: Ngünechen tañi wüne feypikünufiel taiñ fütakeche em, 33wiñomongeltufilu ta Jesus kom mupiy ti dungu, iñchiñ am kisu engün taiñ tuwünche. Fey iñchiñ llowfiyiñ tüfachi montun Jesus mew iñchiñ am ti kuyfi fütakeche em ñi yomelche chumngechi ñi feypilen tati epu konchi salmo mew:\n‘Eymi ta iñche tañi fotüm.\nIñche ta yalleyu fachantü.’+\n34Ngünechen dew feypikünufuy tañi wiñomongeltuafiel rangi ti pu la ka tañi funanoael Jesus tañi kuerpu, feypilerkey ta Wirin Chillka mew:\n‘Kom mupituan tati nor dungu\nka ñi tukulpakünulelfielchi dungu ta David.’+\n35Feymew ka feypiley tati Salmo lifru mew:\n‘Elulayafi tañi funayael tañi kuerpu\nñi poyekeetewchi lif mongen kona.’+\n36“Fewla may, feyngey, ta David tañi poyefiel tañi kuyfike che em, Ngünechen ta femaymi ñi pietew mew, ‘welu ta kisu larpuy chew ñi rüngalkülemum tañi chaw rüngalngey ta kisu’,+ fey tañi kuerpu funay. 37Welu tüyechi Jesus Ngünechen tañi wiñomongeltuel, fey ñi kuerpu funalay.\n38“Fey fewla feypiwayiñ, pu peñi ka lamngen, eymün müley tamün kimael Jesus mew ñi mülen wiñoduamangetun ta kom yafkan mew. 39Fey Moyse ñi ley dungu mew am iney rume wiñoduamangekenolu ñi yafkan mew, welu tati feyentulu Jesus mew niewetulay ta yafkan. 40Kuñiwtukuymün may tamün apümkangeael ta eymün ñi feypilen mew kom tüfachi dungu tañi chillkantukukünuel tati pu pelon wentru:\n41‘Allkütumün pu illamchefe, ka afmatulewemün, ka afnagtumün.\nIñche ta feman kiñe dungu eymün tamün mongen mew,\ntüfeychi dungu eymün ta feyentulayafimün, iney rume ta nütramelelmünmew.’ ”+\n42Fey Pablo ka Bernabe petu tripapatulu engu tati pu judiu ñi sinagoga mew, tati pu judiu tuwünngenolu llellipuyngün ti kangelu ürkütun antü mew ñi nütramelngeael engün ka feychi dungu. 43Dew rupan trawüluwlu engün tati sinagoga mew, pütrün pu judiu, fey ti kakelu ka femngechi konkülelu ti pu judiu ñi wimtun dungu mew, inaeyew. Fey kisu engu ngülamfi ti pu che tañi rumel newentuleael, femngechi tañi mütrümetew engün Ngünechen tañi piwkeyeetew mew.\n44Fey ka akulu ti kangelu ürkütun antü, epe kom tati waria che trawüluwi tañi allkütuael engün Ñidol Ngünechen tañi werken dungu. 45Feymew tati pu judiu pelu rume fentren che, rumeñma ütriri engün. Eluwi ñi fillpiafiel ta Pablo ka lukatukafi engün. 46Feymew Pablo ka Bernabe, llowdunguy engu rume newen piwke mew:\n—Iñchiw ta feley tayu dunguael wünelu mew Ngünechen ñi dungu eymün mew, fey eymün tamün judiungen. Dew llowlafimün ka duamlafimün tati rumel mongen, fey fewla feypiwayiñ taiñ kimelmeafiel tati pu judiu tuwünngenochi pu che. 47Femngechi werküeyumew ta Ñidol Ngünechen feypilen mew:\n‘Kiñe küde reke ta niewiyiñ kom tati pu lof mapu mew,\ntamün yeafiel iñche tañi wülelchi montuluwün dungu,\ntuntepu ñi mülen ta mapu.’+\n48Allkülu engün tüfachi dungu, tati pu judiu tuwünngenolu ayüwi, fey feypi engün ñi rume ayüfalün Ñidol Ngünechen tañi dungu. Feyentuyey engün kom tüfey ñi dulliel ta Ngünechen, fey tañi llowael ta rumel mongen.\n49Feymew wewpingey Ñidol Jesus tañi dungu kom tiyechi lof mapu mew. 50Welu tati pu judiu dungufi kiñeke kümeke piwkengechi pu domo ka yamfalke domo, ka tati longkoleyechi pu wentru waria mew, fey ngüchalfi engün tañi kiñewael ñi wemüafiel ta Pablo engu Bernabe, femngechi tañi wemünentuafiel ti trokiñ mapu mew, kañpüle ñi amutuael engu. 51Feymew kisu engu mütrowi ti trufür ñi nieel tañi okota mew, fey femngechi pengeli engu ñi wesaduamtufiel kom tiyechi pu che, fey amuyngu ta Ikonio waria mew. 52Welu tati pu che feyentuyelu, rume ayüwküley engün ka ngünenieeyew ti Lif Küme Püllü.


¡Rumel weniyefinge Dio!\nPAPELTUAFUYMI abjasio afrikáans albanés amárico armenio aucano azerí azerí (alfabeto cirílico) bassa de camerún bassa de liberia batak (simalungun) batako karo batako toba baulé becol boulou camboyano caribe cebuano checo chichewa chino mandarín (simplificado) chino mandarín (tradicional) chitonga cingalés coreano criollo de las seychelles criollo haitiano criollo mauriciano croata danés duala efik embunda endebele de Zimbabue enzema eslovaco esloveno español estonio ewé finlandés fiyiano frafra francés futunés oriental ga garífuna georgiano griego groenlandés guaraní hausa hebreo hiligaynon hmong (blanco) holandés húngaro iban ilocano indonesio inglés isoko italiano japonés kiniaruanda kirguís kisi krío kwanyama lao lengua de señas argentina lengua de señas chilena lengua de señas costarricense lengua de señas ecuatoriana lengua de señas mexicana lengua de signos española lenguaje de señas alemán lenguaje de señas austríaco lenguaje de señas checo lenguaje de señas chino lenguaje de señas croata lenguaje de señas cubano lenguaje de señas filipino lenguaje de señas finlandés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas húngaro lenguaje de señas indonesio lenguaje de señas italiano lenguaje de señas japonés lenguaje de señas mozambiqueño lenguaje de señas neozelandés lenguaje de señas noruego lenguaje de señas panameño lenguaje de señas paraguayo lenguaje de señas peruano lenguaje de señas portugués lenguaje de señas rumano lenguaje de señas ruso lenguaje de señas sueco lenguaje de señas tai letón lhukonzo lituano luganda luo malgache mam mapudungun medumba mizo navajo nengone nepalés nias niueano noruego náhuatl de guerrero oromo panjabí persa pidgin de las islas salomón polaco portugués quechua ancashino quechua ayacuchano quechua boliviano quechua cuzqueño rarotongués romaní del norte de Grecia romaní del sur de Grecia rumano runyankore ruso rutoro sarnami serbio serbio (alfabeto latino) setsuana shona shuar sidama sueco tagalo tahitiano tai tigriña tojolabal tongano totonaco tsonga tsotsil turcomano tuvaluano twi ucraniano uhobo urdu uzbeko uzbeko (alfabeto latino) vendal wallisiano wayuunaiki wolaita xhosa yoruba zandé zapoteco de lachiguiri zulú árabe\nNieal weni ka ñamümnoafiel, küdawngey. Tami küdawel weniyefiel Dio ka amuleal tañi wenikan, eluaymu alün kümeke dungu. Jesu feypifi tañi pu feyentunietu: “Fey ti rüfngechi dungu lifrekünutuaeymünmew” (Juan 8:32). ¿Chem küpa feypi?\nFachantü ayüküleafuymi neykümkülen dungu mu. Neykümaymu koyla kimeltun ka itrokom koyla dungu püdümniel Satana. Ka neykümaymu ngenochi maneluwün mu nielu rume fentren che kimnofilu Jewba (Romanu 8:22). Dio ñi pu weni ka neykümküley “llükaniekefulu engün am tati lan dungu” (Ebrew 2:14, 15).\nAyükuleafuymi tami neykümkülen Dio ñi we mapu mu. ¡Chem afmangechi neykümkülen nieaiñ küpalechi antü mew! Tüfachi Mapu kiñe küme rumel mülewe ngetule, ngewelayay awkan (weychan), kutran ka weda femün. Ngewelayay kuñifall (pofre) ka ngüñün. Neykümgeaiñ tachi füchan ka lan, ka llükan mu, ngeñkawün mu ka nor dungunon. Biblia feypi Dio mu: “Nülanentunieymi tami küwü ka eluniefimi kom ñi duamtuniel kom pu mongelelu” (Salmo 145:16).\nDio ñi pu weni nieayngün afnoachi mongen. Kintulu weniyefiel Dio, elungeay küme rumel mongen, doy falichi wülkeel (Romanu 6:23). ¡Ngüneduamge tañi chumgeal tami rumel mongen!\nFentren antü nieaymi chemküfchi tami dewmayal. Küpa adümafuymi dungulal kiñe dungulwe, adümal fillke ngüren kam mamüll küdawal. Kafey eymi küpa kimafuymi pu kulliñ, ka anümka mu. Küpa amuafuymichi kimael kake mapu ka chi pu che mülelu. Afnoachi mongen am niealu eymi, femafuymi kom tüfachi dungu.\nFentren antü nieaymi tami peal fentren weni. Afnoachi mongen am niealu eymi, kimafimi ka fentren Dio ñi pu weni. Kimüñmafimi tañi kümeke adümkawün ka kümeke chumgen, kafey kidu weniyeafimi. Piwkeyeafimi, ka kidu engün piwkeyeaymu (1 Korintio 13:8). Rumel mongen am niealu eymi, weniyeafimi ta itrokom che mülelu tüfachi Mapu mew. Petu doy kümey, tami weniyefiel Jewba, tremküleay doy newentu rupalu patakakechi tripantu mu. ¡Rumel weniyefinge Dio!\nBiblia ñi duam mew yafüluwkey amuleal kristiano weniwen. Kimaymi chumngechi tami kümelkangeal trawülmi tüfachi weniwen engün.


Ngünechen ñi Küme Dungu Apokalipsi 1\nJuan tañi kimelelngeelchi dungu\nTüfachi lifru ta Apokalipsi pingey, fey tüfa ta apostol Juan tañi kimelelngeelchi afmatufal dungu, Ngünechen am pewfaluwetew ñi pengelelaetew ti pekenofielchi dungu Jesucristo mew. Tüfachi lifru ñi dungu doy küdawngey longkontukun mew ti kakelu lifru ñi dungu mew, welu küme kimfali Jesus ñi wewfiel kom ti kayñe mülelu tüfachi mapu mew ka femngechi ñi Longkolen kom ti pu longko ülmen mew ka ñi Ñidolkülen kom ti pu ñidol mew.\nJuan wirilelfi kom ti pu feyentulelu ñi yafültukuafiel ka ñi newentuleael tunte kutrankangellele rume, ka fill wesake dungu mülellele rume tüfachi mongen mew. Tukulpalelfi ñi wiñometuael ta Jesus tañi kom küme wewafiel ti kayñe longkolelu ti wesake weküfü mew. Fey rume fentren ayüwün mew, afpuy ti lifru ñi feypilen: “Felepe may. Küpange Ñidol Jesus.” (Apokalipsi 22.20)\nJesucristo tañi pewfaluwün\n1 Fey tüfa ta Ngünechen ñi yefalelfielchi dungu ta Jesucristo, femngechi kisu tañi kimelelafiel tañi pu poyekeetew tati müte tuntepu mew no feleachi dungu. Jesucristo ta werküfi ñi werken püllü tañi kimelelmeaetew iñche Juan kisu ñi kona, 2 fey iñche nütramyen kom tañi peelchi rüf dungu, ka kelludunguntukulen Ngünechen tañi werken dungungen mew, fey Jesucristo feyngey piniefi kom tüfachi dungu.\n3 Ayüwün nieay tati chillkatulu ka ti pu allkütulu tüfachi werken dungu llowel ta Ngünechen mew, ka tati feyentulu kom tati wirikonkülelu ta tüfa mew, dew fülkülepalu am tati antü ñi mupiael tüfachi dungu.\nJuan wirilelfi karta tati regle trokiñ feyentulelu\n4 Iñche Juan, kake kiñeke wirilelfiñ tati regle trokiñ feyentulelu mülelu Asia ñi trokiñ mapu mew.\nLlowmün may ta eymün fürenechen ka küme tüngün ñi wülel ta Ngünechen tati mülelu ka mülekelu ka rumel mülealu, ka tati regle küme püllü mülelu tati ülmen mülewe mew, 5 ka femngechi ta Jesucristo, nor dungu mew feypikelu, fey tati wünelu mew wiñomongetulu ka niey ta awtoridad tüfachi mapu mew müleyechi pu longko ülmen mew. Cristo ta piwkeyenieeiñmew, ka wiñoduamangetuiñ taiñ yafkan mew kisu tañi wütrulelchi mollfüñ mew. 6 Ka longko ülmenngepay ta iñchiñ mew. Saserdotekünueiñmew taiñ poyeafiel kisu tañi Chaw ka ñi Ngünechen. ¡Fütra püramyengepe ta Cristo ka tati fütra pepiluwün rumel kisungepe! Felepe may.\n7 ¡Cristo küpaley ta tromü mew!\nKom che ta peaeyew, tañi pu chükadetew kütu,\nka kom mapu mülechi pu trokiñche\nrume kutrantupiwkeay ka ngümayay engün kisu mew.\nMay, felepe may.\n8 “Iñche ta alfa ka omega, iñche mew am llitulu ka afpulu kom dungu,* Kiñeke kuyfi wirin mew ngelay: “iñche mew am llitulu ka afpulu kom dungu.” tati kom pepiluwün niechi Ngünechen, tati mülelu ka mülekelu ka rumel mülealu” pi ta Ñidol.\nTati fütra pepiluwün niechi Cristo\n9 Iñche ta Juan, eymün iñchiñ kiñewküleiñ ta Jesus mew, ka koneltuleiñ Ngünechen tañi ülmenngen mew, femngechi kutrankawiyiñ Jesus ta yafültukutukeeiñmew. Fey iñche tañi kimelün mew Ngünechen tañi werken dungu Jesus tañi feypiel, iñche püresulen tati Patmo pingechi wapi mew. 10 Feymew Ñidol tañi antü mew tati Küme Püllü ngünenieenew, fey allkün iñche tañi furi püle kiñe newentu dungun, kiñe kullkull reke, 11 tañi feypietew: “Iñche ta alfa ka omega, iñche mew am llitulu ka afpulu kom dungu.† Kiñeke kuyfi wirin mew ngelay: “Iñche ta alfa ka omega, iñche mew am llitulu ka afpulu kom dungu.” Wirifinge ta kiñe chillka mew tami petu peelchi dungu, ka werkülelfinge tati regle trokiñ feyentulelu mülelu ta Asia ñi trokiñ mapu mew: ta Efeso, Esmirna, Pergamo, Tiatira, Sardi, Filadelfia ka Laodisea.”\n12 Feymew wiñokintun tañi peafiel iney tañi dunguetew, fey femngechi femlu iñche, pen regle oro küdetuwe, 13 fey pu rangiñ tati regle oro küdetuwe mew, pefiñ kiñe aymüñ che adngelu, tukuniey kiñe takuwün puwkülelu namun püle ka niey kiñe oro iwüd rupalechi trariwe ñi rüku püle. 14 Fey tañi longko lingari kal ufisa reke, ka pire reke feley, ka femngechi ñi nge weywiñ kütral reke feley. 15 Fey ñi namun wilüfi fente küme liftulechi fronse reke fundingelu ta kiñe orno mew, ka ñi dungun fentre ñi newenngen tati rarakülechi lewfü reke femngey. 16 Fey tañi man kuwü mew niey ta regle wangülen, fey ñi wün mew ta tripatripangey kiñe wechuñngechi kuchillu reke epuñpüle yungelu. Fey ñi ange antü reke feley, wilüfüyüm itrokom ñi newen mew.\n17 Fey pefilu iñche, trananagün kiñe la reke kisu ñi namun püle. Welu kisu fampuwüli ñi man kuwü iñche mew, fey feypienew: “Llükakilnge. Iñche tati wünenkülelu ka tati inankülelu, 18 ka tati mongelelu. Lakefun, welu tüfa rumel mongeletun. Iñche ta nien pepiluwün tañi ngüneafiel tati lan dungu.\n19 “Wirintukufinge tami peelchi dungu, fey tüfa ta mülelu ka tati mülealu rupalechi antü mew. 20 Fey tüfa tañi ellkalechi dungu ñi nien tati regle wangülen tami peel iñche ñi man kuwü mew, fey ka tati regle oro küdetuwe: tati regle wangülen pengelniefi tati pu werken püllü mülelu tati regle trokiñ feyentulelu mew, fey tati regle küdetuwe pengelniefi tati regle trokiñ feyentulelu.\n*1:8 Kiñeke kuyfi wirin mew ngelay: “iñche mew am llitulu ka afpulu kom dungu.”\n†1:11 Kiñeke kuyfi wirin mew ngelay: “Iñche ta alfa ka omega, iñche mew am llitulu ka afpulu kom dungu.”


Jewba ngen-ngey iñchiñ mu | Ñi chillkatungeal\n“Ayüwün-ngey tati trokiñche poyekefilu ta Chaw Ngünechen Jewba, tati trokiñche ñi dulliel Kidu ngealu” (SALMO 33:12).\nULKANTUN: 40 KA 50\nWül-lu iñchiñ taiñ mongen Jewba mew ka fawtisawlu, ¿chem pengeliyiñ?\n¿Chumngelu müley ñi kimfalngeal taiñ poyekefiel ta Jewba müten?\n¿Chumngelu müley taiñ küme llowafiel, füreneafiel, wiñoduamtuafiel ka piwkeyeafiel taiñ pu peñi ka lamngen?\n1. ¿Chumngelu (chemu) Jewba ngen-ngey itrokom dungu mew? (Inaduamnge ti adentun ellaka mu mülelu).\nJEWBA dewmafi ti fütra wenu, ti Mapu, ka kom mülelu tüfa mu, feymew ngen-ngey itrokom dungu mu (Deuteronomio 10:14; Apokalipsi 4:11). Kafey ta dewmaeiñmew, feymu ka ngen-ngey iñchiñ mu (Salmo 100:3). Welu rupaleyechi tripantu, Chaw Dios dullifi (ngümintubi) kiñeke che kidu tañi sakin trokiñchengerpual.\n2. Biblia ñi feypin, Jewba ¿iney engün dullifi kidu tañi sakin trokiñchengerpual?\n2 Feymu Salmo 135 pengeli Jewba ñi sakin trokiñchengen pu nor che mülekefulu Israel mew (Salmo 135:4). Kafey ti pelon wentru Osea feypikünuy kiñeke judiu tuwün-ngenolu ñi koneltual Jewba ñi trokiñche mu (Oseas 2:23). Tüfa femtripay Jewba eluwlu ñi dullial kiñeke judiu tuwün-ngenolu ñi ngünenieal wenu mapu mew Kristo engün (Hecho 10:45; Romanu 9:23-26). Tüfa engün llowkey Ngünechen ñi newen, fey “kiñe lif piwke trokiñche” pingekey, “kiñe trokiñche nielu küme felen Ngünechen ñi duam” (1 Pedro 2:9, 10). Kafey kom pu kristiano nor piwkeyefilu ta Jewba maneluwkelu ñi rumel mongeleal Mapu mew, Chaw Ngünechen “tañi pu che” pifi ka “tañi dullinche” (Isaías 65:22).\n3. 1) Famülke mu, ¿iney engün dullifi Jewba kidu ñi sakin trokiñchengeal? 2) ¿Chem inaduamaiñ tüfachi chillkatun mu?\n3 Pu maneluwkelu ñi amual wenu mapu mu, pichi kechan ufisa pingey, ka pu maneluwkelu ñi rumel mongeleal Mapu mu, “ti kakelu ufisa” pingey. Famülke mu kom engün kiñentrür poyekefi ta Jewba “kiñe kechan müten” reke (Luka 12:32; Juan 10:16). Kom iñchiñ küpa pengelelkefiyiñ ta Jewba tunte taiñ mañumniefiel taiñ dullietew kidu ñi trokiñchengeal, müna falin-ngelu am. Feymu tüfachi chillkatun mu inaduamaiñ chumngechi femafuiñ tüfa.\nWÜLKÜNUIÑ TAIÑ MONGEN JEWBA MEW\n4. 1) ¿Chumngechi pengelelafuiñ ta Jewba fente taiñ mañumkülen? 2) Jesus, ¿chumngechi femi tüfa?\n4 Fillke dungu mu pengelelafuiñ ta Jewba fente taiñ mañumkülen. Tüfa ta epu: wülal taiñ mongen kidu ngealu ka fawtisawal. Femngechi kom che kimay taiñ dullietew Jewba ka taiñ eluwkülen ñi allkütuafiel (Ebrew 12:9). Feypiafuiñ ñi ka femngechi femürpun ta Jesus peno. Tañi judiungen mu, choyüngelu müten koneltukefuy Jewba ñi trokiñche mew tañi poyeafiel, welu fawtisawlu, kidu ñi duam mu wüli ñi mongen Jewba ñi ngen-ngerpual. Feypikay reke: “Awem ñi Chaw Ngünechen, rume ayüwülkeenew femal tami feypin” (Salmo 40:7, 8).\n5. Fawtisawlu Jesus, ¿chum duamnagi Jewba?\n5 Feymu, ¿chum duamnagi Jewba fawtisawlu Jesus? Biblia pengeli chem ñi rupan: ‘Fawtisangelu müten ta Jesus, tripapatuy ta ko mew. Feymew müten wengatripay reke ta kallfü wenu, fey Jesus pefi ñi nagpan Ngünechen ñi newen kiñe palluma reke, fey akuy kisu mew. Ka allküngey ta kiñe dungun wenu mapu mew, feypilu: “Fey tüfa ta iñche ñi sakin Fotüm, ñi fentren manelnieel” pi ti dungun’ (Matew 3:16, 17). Jewba dew ngen-ngefuy Jesus mu. Welu Jesus kidu ñi duam mu wüli ñi mongen tañi poyeafiel ñi Chaw, feymu müna ayüwülfi. Fey wül-lu iñchiñ taiñ mongen Jewba mew ka fawtisawlu, ka femngechi ayüwülkefiyiñ (Salmo 149:4).\n6. ¿Chum duamkey Jewba wülün mu iñchiñ taiñ mongen? Feypinge kiñe pengelün dungu.\n6 ¡Welu Jewba ngen-ngerkey itrokom dungu mu! Feymu, ¿chem eluafuiñ? Rakiduamnge tüfa: kiñe wentru anümkey fentren adngechi flor tañi ruka mu. Fey kiñe antü tañi pichi ñawe katrünentuy kiñe flor ka elufi tañi chaw. Femngechi pengeli tunte ñi piwkeyeniefiel tañi chaw, feymu kidu rume ayüwi tañi ñawe ñi yewün mu, kidu ngen-ngelu rume kom ti flor ñi mülen. Fey ti wentru fentren flor niefuy, welu doy falintufi feychi flor ñi eluetew tañi ñawe. Ka femngechi iñchiñ taiñ duam mu wül-lu taiñ mongen Jewba mew, kidu müna ayüwkey (Éxodo 34:14).\n7. Ñi feypin Malaquías, ¿chumngechi kellukeeiñmu taiñ kimal chum duamkey Jewba?\n7 Biblia feypi: “Feychi mu pu yamniefilu ta Jewba welukentu dunguwingün, kiduke pu kompañwen, fey Jewba ngüneduamniefuy ka allkütuniefuy. Fey kidu ñi adkiñ mu, wirintukungey kiñe lifru ñi akordaniengeam, fey mu wirintukuley pu yamniefilu ta Jewba ka pu rakiduamaniefilu Kidu tañi üy” (Malaquías 3:16). ¿Chumngelu fente falin-ngey wülal taiñ mongen Jewba mew ka fawtisawal? Kimnieiñ, mongelelu müten iñchiñ Jewba ngen-ngey iñchiñ mu. Welu eluwküleliyiñ taiñ ngünenieaetew Jewba ka wül-liyiñ taiñ mongen kidu mew, ayüwülafiyiñ taiñ Wenu Chaw (Proverbios 23:15). Fey iñchiñ taiñ duam mu poyefiliyiñ ta Jewba, kidu kimnieaeiñmu ka wirintukuñmayaeiñmu taiñ üy ti “lifru ñi akordaniengeam”.\n8, 9. ¿Chumafuiñ taiñ nentuñmangenoal taiñ üy ti “lifru ñi akordaniengeam”?\n8 Welu taiñ nentuñmangenoal taiñ üy ti “lifru ñi akordaniengeam”, ¿chumafuiñ? Malaquías feypi taiñ yamnieafiel ta Jewba ka rakiduamanieafiel tañi üy. Feymu poyefiliyiñ kiñe dungu kam kiñe che Jewba ngenofule, fey ¡nentuñmangeaiñ taiñ üy Jewba ñi lifru mu! (Éxodo 32:33; Apokalipsi 3:5).\nFill antü pengelaiñ taiñ femken mew taiñ küpa inaniefiel Ngünechen ñi dungu\n9 Feley, müley taiñ feypikünuafiel ta Jewba taiñ femal ñi ayükeel ka fawtisawal. Kiñe rupa müten femngekey tüfa, welu ¿fey ka müten? Femlay, taiñ rüf poyeafiel ta Jewba, fill antü pengelaiñ ñi femken mew taiñ küpa inaniefiel Ngünechen ñi dungu (1 Pedro 4:1, 2).\nINAKELAIÑ TÜFACHI MAPU TUWÜN-NGECHI RAKIDUAM\n10. Pu nor piwkeyefilu ta Jewba, ¿chem müley ñi femal?\n10 Chumngechi ngüneduamiyiñ rupachi chillkatun mu, Kain, Salomon ka pu israelche feypikefuyngün ñi poyekefiel ta Jewba, welu rüfngelafuy ñi nor piwkeyefiel. ¿Chem kimeltukeeiñmu tüfa? Re feypilayaiñ taiñ poyekefiel Jewba, doy may üdeafiyiñ wedake dungu ka inayafiyiñ kümeke dungu (Romanu 12:9). Jewba feypikünuy tañi kimfalngeal “ñi trürnon kiñe nor che ka kiñe weda che, ñi trürnon kiñe poyekefilu ta Jewba ka kiñe femkenolu” (Malaquías 3:18).\n11. ¿Chumngelu müley ñi kimfalngeal taiñ poyekefiel ta Jewba?\n11 ¿Chumngelu kimfalkünuaiñ taiñ poyekefiel ta Jewba? Müna mañumkülelu am taiñ dullietew Jewba kidu ñi trokiñchengeal, feymu kimfalngepe taiñ kiñewkülen Jewba iñchiñ (Matew 5:16; 1 Timotew 4:15). Kafey yewentukuliyiñ taiñ feypiafiel pu che Jewba ñi pu chengen ta iñchiñ, kidu rume weda duamnagafuy. Feymu ramtuwaiñ: “Kakelu che, ¿ngüneduamkey tañi nor piwkeyefiel ta Jewba? ¿Ayüken feypiafiel pu che iñche tañi Dungukelu Iney Ngen Jewba ngen?” (Salmo 119:46; papeltunge Marku 8:38).\nTami mongen mu, ¿kimfalngey tami Dungukelu Iney Ngen Jewba ngen? (Inaduamnge parrafo 12 ka 13).\n12, 13. Kiñeke peñi ka lamngen, ¿chumngelu müte kimfalngelay ñi poyekefiel ta Jewba?\n12 Welu kiñeke taiñ pu peñi ka lamngen eluwingün ñi inayal “tüfachi Mapu tuwün-ngechi rakiduam”, ¡müna weda! Feymu trüringün pu poyekenofilu ta Jewba (1 Korintio 2:12, TNM). Inakelu engün am “tüfachi Mapu tuwün-ngechi rakiduam”, küpa femkeyngün kiduke ñi ayükeel müten (Efesio 2:3). Feymu küme ngülamtungelu rume, tüfachi pu peñi ka lamngen inakelayngün Biblia ñi ngülam tañi küme dullial ñi takun. Fey ñi takun mu illulkacheyawkeyngün, Trawünwe Ruka mew kütu. Ka chumngechi tañi kupilkülen, ayükey ñi pengeluwal kam inayal tüfachi Mapu tuwün pu che (1 Timotew 2:9, 10). Feymu mülen mu kakelu che engün, müte kimfalngekelay feychi pu peñi ka lamngen ñi poyekefiel ta Jewba (Santiaw 4:4).\n13 Kakelu dungu mew kiñeke peñi ka lamngen pengelkeyngün ñi inaken tüfachi Mapu tuwün-ngechi rakiduam. Kiñeke engün amulu fillke fiesta mu, tañi femken mew kam chumngechi ñi faylaken, pengelkeyngün ñi küme yenienofiel tañi kristianongen. Kakelu tukufilu fillke foto redes sociales mu kam chem ñi wirintukukeel fey mu, pengelkeyngün ñi inanofiel Jewba tañi rakiduam. Kidu engün weda kulpalayngün ka petu koneltuyngün ti trawünche mu, welu kellulayaeiñmew taiñ trürnoafiel pu poyekenofilu ta Jewba, doy may welulkayaeiñmew (papeltunge 1 Pedro 2:11, 12).\nEluwkilnge tami welulkayaetew pu inakelu tüfachi Mapu tuwün-ngechi rakiduam.\n14. Jewba taiñ dullietew am, ¿chem femaiñ?\n14 Kom ñi mülen tüfachi Mapu mu ngüchaltukukey ‘tañi wesa illutukeel ta che, ka tañi ayütukeel, ka tañi mallmapiwkengen ñi nien mew fentren chemkün’ (1 Juan 2:16). Welu Jewba dullieiñmew ta iñchiñ, feymu trürlaiñ feychi pu che mew. Iñchiñ eluwküleiñ “taiñ elkünutuafiel ti wesake dungu ka taiñ illutuwenoael mapu mew mülechi fill wesake dungu”, ka yafüluwkeiñ taiñ nieal ‘küme rakiduam, nor mongen, ka taiñ nienoael pekanka rakiduam’ (Tito 2:12). Feymu küdawküleliyiñ, dulliliyiñ taiñ takun, iliyiñ, pütokoliyiñ ka chem femliyiñ rume, kimfalngepe taiñ poyekefiel ta Jewba müten (papeltunge 1 Korintio 10:31, 32).\n“ITROKOM EYMÜN MEW TA MÜLEPE WELUKONKECHI PIWKEYEWÜN”\n15. ¿Chem duamfalngey taiñ longkontukual?\n15 Kafey kümelkafiliyiñ taiñ pu peñi ka lamngen, fey pengelafiyiñ ta Jewba taiñ mañumkülen taiñ dullietew. Jewba ka dullifi taiñ pu peñi ka lamngen kidu ñi trokiñchengeal. Feymu küme longkontukunieliyiñ tüfa, rumel pengelaiñ taiñ piwkeyefiel pu peñi ka lamngen (1 Tesalonisense 5:15). Jesus feypi chumngelu fente falin-ngey tüfa: “Welukonkechi piwkeyewülmün, kom mapu mew mülechi pu che kimayngün iñche tañi disipulungen ta eymün” (Juan 13:35).\n16. Moyse ñi Ley, ¿chumngechi kimeltueiñmew Jewba ñi falintukefiel tañi pu che?\n16 Taiñ kimal chumngechi taiñ yewküleal pu peñi ka lamngen iñchiñ, inaduamaiñ chem taiñ kimeltuetew kiñe dungu Moyse ñi Ley mu. Jewba ñi ngillatuwe ruka mew mülekefuy fillke rali, charu, kopa ka kakelu chemkün, kom tüfa elkünungefuy ñi poyengeal Jewba müten. Ti Ley feypikefuy pu Levi tuwün-ngelu ñi kuydayafiel feychi fillke chemkün, ka tati femkenolu mülefuy ñi layal (Números 1:50, 51). Jewba ngüneduamkefuy pu che ñi femkefiel ta tüfachi chemkün fente falin-ngelu kidu ñi poyengeal. Feymu doyelchi may, ngüneduamnieay taiñ chumkefiel pu peñi ka lamngen nor piwkeyefilu ta Jewba. Kidu rume falintukefi tañi pu che, feymu feypieiñmu: “Iney rume tamün topaetew topañmaenew reke tañi kuralnge” (Zacarías 2:8).\n17. ¿Chem ‘ngüneduamniey ka allkütuniey’ Chaw Jewba?\n17 Malaquías ka feypi Jewba ñi ‘ngüneduamnieel ka allkütunieel’ chumngechi ñi yewken tañi pu che (Malaquías 3:16). Chaw Jewba ‘kimniefi kom tati konkülepalu ta kisu mew’ (2 Timotew 2:19). Kafey ngüneduamniekey taiñ femken ka feypiken (Ebrew 4:13). Feymu Jewba adkintuaeiñmew weda femfiliyiñ kiñe peñi kam lamngen. Welu kafey adkintuaeiñmew küme llowfiliyiñ, fürenefiliyiñ, wiñoduamtufiliyiñ ka piwkeyefiliyiñ taiñ pu peñi ka lamngen (Ebrew 13:16; 1 Pedro 4:8, 9).\nJEWBA ELKÜNUKELAY TAÑI PU CHE\n18. ¿Chumngechi pengelelafiyiñ ta Jewba taiñ mañumkülen taiñ dullietew mu?\n18 Jewba dullieiñmew kidu ñi trokiñchengeal, feymu küpa pengelelkefiyiñ taiñ mañumtufiel. Wülkünuiñ taiñ mongen kidu mew, fey turpu wiño witrawlayaiñ, tüfa am tati doy kümelu. Pu che taiñ wallmanieetew weda piwkengey, welu yafüluwliyiñ peñmangelayaiñ ‘kiñe kulpan no rume ka welulkan no rume’, fey alofküleaiñ “wangülen reke tati dumiñkülechi mapu mew” (Filipense 2:15). Feymu femlayaiñ llemay Jewba ñi üdekeel (Santiaw 4:7). Kafey longkontukukeiñ Jewba ñi ka dullifiel taiñ pu peñi ka lamngen, feymu piwkeyefiyiñ ka yamniefiyiñ engün (Romanu 12:10).\n19. Jewba, ¿chumngechi kümelkakefi tañi pu nor piwkeyeetew?\n19 Maneluwküleafuiñ, “Jewba am elkünukenoafilu tañi pu che”, chumngechi feypikünuy Biblia (Salmo 94:14). Tüfa mupilfali llemay. Feymu chem rupale rume, Jewba kidukünulayaeiñmu. Laliyiñ kütu, kidu longkontukunieaeiñmu (Romanu 8:38, 39). “Mongeleliyiñ, Jewba mew ta mongeleiñ. Fey ka laliyiñ, Jewba mew ta layaiñ. Feymew mongeleliyiñ ka laliyiñ rume, Jewba ngen-ngey ta iñchiñ mew” (Romanu 14:8, TNM). Fey müna duamnieiñ Jewba ñi wiñomongeltuafiel kom tañi pu nor piwkeyeetew, kidu ñi weniyefiel (Matew 22:32). Kafey famülke mew Jewba elukeeiñmu fentren kümelkan. Feymu Biblia feypi: “Ayüwün-ngey tati trokiñche poyekefilu ta Chaw Ngünechen Jewba, tati trokiñche ñi dulliel Kidu ngealu” (Salmo 33:12).\nJewba ngen-ngey iñchiñ mu: Chaw Jewba elueiñmu mongen, feymu ngen-ngey iñchiñ mu mongelelu müten iñchiñ. Welu kidu tañi sakin trokiñchengerpuiñ wülkünulu iñchiñ taiñ mongen kidu mew ka fawtisawlu, fey eluwiyiñ taiñ poyeafiel kom taiñ mongen mu.


WALL MAPU MANGEL PU WIRINTUKUFE\nHome Manifest WALL MAPU MANGEL PU WIRINTUKUFE\nPu wirintukufe, akui rumel taiñ trawual Newen inkatunielafiyin rumel mongen. Amun aukan werken reke kakel tripantu kom puche pelon wirrintukufe gieyiñ pelon pañil latra reke amuleaiñ walkenple püwuayin amun la che reke mongeleyin welu iño choyituayiñ küñe we mongen mu aukantuayiñ.\nKom pu che feula lalaai küme rüpü mu nag mapu mew amuayiñ amun ketran reke fengechi doy newentuai taiñ mongen.\nKuifike rumel tripantu ti wentru kimünei chumgechi taiñ mongen trawunkefui kom walmapu yengu fengechi kom wechakelu küme mongenkefui petu felekai. Welu ti wentru rumel nga zoy tremüklei ka ayümei zoy ñi tremal, femgechi alfeñkei ñuke mapu feimu mülei malal chifün klei tain mongeal kom kakel rüpü kintunole kakel tripantu feula ti wentru kom wechekeche kaiñetunieayiñ.\nKakelple tüfachi zungu ñi zoy ayulu wentru zuguamkakelai wechakelu mütem ñi tremal kañi mongen kizu tañi pu che yenefüi witranefüi tañi norchegenoam kewakewatuge pikefi feimu kom iñchin pa lagümkeyin kizu inchiñ mu iñche zoy kümechegen pikeyiñ kagelu, iñche zoy ülmenchegieñ eimi mu pikei.\nFemgechi ñike mapu kutranklei müte wechakelu nentukei wentru, femgechi amun tralka püra pürawe nielu trokingei fütra longko.\nWelu kom ñamklelai, püllümu, am mu trawun mu (wezake kewan) mülenonmu wechakelu (wezake wechakelu) chumgechi ta folilüi wirin amun koñin zomo reke, lakei küñe rumel welu wiño choyintukei ñi moyo.\n1.- Küñe = tüfa chi weza zungu mu zoy alfeñtulaafiyiñ ñuke mapu ti küme pelon küpantuniafii küme we tripantu. Wirintuküfe walmapu mu küñeple küme rüpü mu inaleayin küme liwen mu kakelple zoy nürüf klelai wentru.\n2.- Epu = Walmapu wirrin tukufe gelai kakel re wirrintukufe kom pikelai inche gien kom gieyin. Kom elknuayin kaiñe lelin küñe lelin mu kaweltuayin füta trawun mu eluayin tain piam kom walmapu che ñi nieal.\n3.- Küla = wirrintukufegeal wirrintugekelai mütem zungu mongengekei chumgechi tañi tripan piukemu mongekei longkomu ti rakiduam fengechi elungekei.\n4.- Meli = walmapu wirrintukufegenmu azgekelai küñechimu ti zungu walmapu wirrintukufegenmu nüngekei tüfa chi mangel femgechi ta inkantukeyiñ mongen, ayün, kom zungu mülelu newentual mongen femgechi ta piayin elun ñi mongen, ñi mangel feimuta piayin afi weza zungu afi weza rakiduam femgechi ta tremkelai ti trawun, tukuayin taiñ küzaw kom pu che tañi nieal.\n5.- Kechu = walmapu wirrintukufegenmu aukangeam, lefam kom lelfünple chew müleli che, femgechi zewmai rumel pun, ñi lelial chumgechi ta tremkelu mongen, munulkleyin feimu ta femayin. Feimu ta ilkunkelayin wezake zungu mu, utratuai taiñ zungu amun pelon yufken reke femgechi ta nüyütuai taiñ kaiñe taiñ zungu tralka reke amuleai wirintukunmu.\n6.- Kayu = kimün nieyin tüfa chi küme zungu elukei walmapu wirrintukufe ñi küme tremal ti pu che rumel tripantu.\nMuleai kizu ñi üy chilkatukun mu rumel kompuche tañi trawun rakizuam. Kakelu rupalu une mañumnefiyin elknuigun kume zungu feimu fachiantü feigün ka inchiñ walmapu wirrintukufe tüfa chi rumel tripantu mu (XXI) epu mari küñe rumel feimu taiñ trokiñ mu lelinieyin kompale kakel rumel.\nWalmapu wirintukufe fachiantü nga mütrümnieyu tamün küme küzawal kume rakiduam ti pu che wirarklei chumgechi ta ñi mongeal.\n7.- Regle = inchiñ walmapu wirrintukufe küñegeyiñ mütem, uneltu lelu ñizoltulelu, kimgegelu, kimnogelu ülmengelu ka ülmennolu, ti plang, ti kürü champurria chozklelu, welu fil mongenmuam müleli taiñ zuguam aukanmu kizu ñi küwü mu tripalu femgechi zoy nürüfgenoal puche, küñegeayin mapu mew küme mongeleayiñ.\n8.- Pura = walmapu wirrintukufe zunguaigün walkenple ñi mülenmu amun küllüm reke kompanoam ti weza zungu chew mülelu ñizol ruka ka lolol warria mu kachu mew chew küzawkelu ti rügal küzawfe wentru, welu wirrintukufe witran kompuai komple ñi werken zungu yengu amun mawün reke nagkelu mapu mew femgechi ta mañumkei amun rayen reke che ñi ge mu.\nTi wirrintukufe amun pelon aukan müleai trimiñ pun mew.\n9.- Aiya = Walmapu wirrintukufe küme norchegeyin, yikankelayin, ilkunkelayin nieyiñ küme rakiduam küme küzaw iñ am taiñ molfün. Nürüfkei taiñ mongen amun ilkun zuam mew kutran kei piuke taiñ nentual küme zungu norkneafiyiñ mongen kizü, kom itrokom mew femgechi kümeleai walmapu ka inchiñ filke mongen tüfa chi mongen petu ngelai kakel mongen eltun alwe mu.\n10.- Mari = kom walmapu wirrintukufe rumelma chilkatuleai tremleayiñ poyenniayin kom taiñ mongenmu küñe trokin nielu kaküme trokin nienolu welu nielu mongen üñümgelu nor ayün; kuifi aukan mülelu feula welu poyenei küme rupan küñe chapentu che muleai walmapu mew wünmanmu kalel tripantu ka feula.\n11.- Mari küñe = ti wentru kintuai küla che mu kizu ñi weza zeumal. Faw kizu engün kimneaigün ñi püllü kañi kalülmu kizu ñi weza zeumanegun rüf zungumu utraai taiñ kewün lemlem reke tripaai piukemu, mawiza ñi zungu, ñüküfam punmu münülgeai kizuegün utraai taiñ am ayün zungumu. Felei ti walmapu piam kulliafiyiñ feiga.\nkompage tüfa chi trawün mew\nTrempepe ti chape eimi yengu fengechi\nküme amulepe fil mongen.